Harga pengaktifan IPG dipertimbang untuk dinaikkan

KUALA KANGSAR, 10 Jun - Kerajaan sedia pertimbang untuk menaikkan harga pengaktifan Insentif Pengeluaran Getah (IPG) bagi menjamin kelangsungan para pekebun kecil getah di negara ini.Bagaimanapun perkara itu, perlu dilihat kepada kemampuan kerajaan untuk melaksanakannya.Menteri Perladangan dan Komoditi, Datuk Seri Fadillah Yusof berkata pihaknya akan melakukan perbincangan bersama Kementerian Kewangan berhubung perkara itu."Input untuk perladangan sekarang ini naik khususnya baja dan sebagainya, disitulah mereka melihat bahawa untuk balik modal mereka melihat bahawa RM3 itu apa yang mereka harapkan. "Jadi saya akan bawa kepada peringkat kerajaan kabinet dan akan mencadangkan Kementerian Kewangan untuk melihat samada boleh mempertimbang kan tidak mengikut kemampuan sedia ada kerajaan," kata Fadillah di sini.

(Fadillah bercakap dalam sidang media selepasMajlis Perasmian Program Trek Komoditi KPK 2023 Zon Utara di SMK Clifford, di sini)

Pada pembentangan Bajet 2023, kerajaan telah bersetuju meningkatkan harga lantai getah dari RM2.50 kepada RM2.70 dengan peruntukan sebanyak RM350 juta.

Sementara itu, Kuala Kangsar dipilih menjadi lokasi pertama bagi pelaksanaan Program Trek Komoditi Kementerian Perdagangan dan Komoditi (KPK) 2023 peringkat Zon Utara, kerana daerah itu menjadi lokasi penanaman pokok getah pertama di Tanah Melayu.

Fadillah yang juga Menteri KPK berkata, Trek Komoditi KPK 2023 yang dilaksanakannya itu menjadi medium kepadanya untuk menyantuni pekebun kecil dan pemain industri komoditi secara langsung."Jadi kita akan dapat menyelami dan memerhati sendiri apa yang berlaku di peringkat akar umbi ataupun di peringkat lapangan dan itulah nanti kita dapat nilaikan dimana kita boleh tambah baik dan kali ni bukan saja kita mendengar daripada sosial media daripada luahan-luahan tetapi kita dapat berjumpa dan berinteraksi dan itu yang kita mahukan supaya kita dapat betul-betul merasai nadi rakyat," katanya lagi.Trek Komoditi KPK 2023 bakal diteruskan ke Zon Sabah dan Sarawak pada Julai dan Ogos depan.


Agong, Raja Permaisuri berangkat ke Istiadat Mengarak Panji-Panji

PUTRAJAYA, 10 Jun- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menyempurnakan istiadat mengarak Panji-Panji sempena Ulang Tahun Hari Keputeraan Rasmi Baginda.Turut berangkat sama, Raja Permaisuri Agong, Tunku Hajah Azizah Aminah Maimunah Iskandariah.Istiadat berlangsung di Dataran Pahlawan Negara, Putrajaya pagi tadi.Kenderaan diraja yang membawa Seri Paduka berdua tiba kira-kira pukul 8.30 pagi disambut Perdana Menteri, Datuk Seri Anwar Ibrahim; Timbalan Perdana Menteri, Datuk Seri Fadillah Yusof; Menteri Pertahanan, Datuk Seri Mohamad Hasan dan Panglima Angkatan Tentera, Jeneral Tan Sri Affendi Buang.Istiadat dimulakan dengan perbarisan mempersembahkan 'Hormat Diraja' Negaraku diikuti Tembakan Kehormatan 21 das oleh 41 Bateri Rejimen Artileri Diraja (Istiadat) yang diketuai Leftenan Kolonel Mohammad Asri Che Wil dan Terbang Lintas oleh lima helikopter Angkatan Tentera Malaysia (ATM).Sebanyak lima Panji-Panji Seri Paduka Baginda Yang di-Pertuan Agong diarak oleh tiga perkhidmatan Angkatan Tentera Malaysia (ATM) iaitu Tentera Darat Malaysia (TDM) melibatkan Panji-Panji Rejimen Askar Melayu Diraja, Rejimen Renjer Diraja dan Kor Armor Diraja.Di samping Panji-Panji Tentera Laut Diraja Malaysia (TLDM) dan Panji-Panji Tentera Udara Diraja Malaysia (TUDM). Istiadat melibatkan 131 pegawai dan 1,087 anggota lain-lain pangkat.Ia turut diserikan dengan penglibatan lima buah pesawat ATM iaitu 3 buah Helikopter EC725AP, sebuah Agusta 109 dan sebuah Superlynx yang membuat formasi terbang lintas hormat dengan membawa Bendera Jalur Gemilang, Bendera ATM, TDM, TLDM dan TUDM diketuai Mejar Mohd Husni Mohd Tarmizi.

Seri Paduka Baginda seterusnya memeriksa perbarisan diikuti pembukaan medan oleh pancaragam dan kemudian Pengiring Panji-Panji mengambil Panji-Panji Yang di-Pertuan Agong disusuli lagu Negaraku (naskhah ringkas) dan berlangsung Perarakan Panji-Panji Yang di-Pertuan Agong.Perbarisan mengarak panji-panji merupakan satu istiadat gilang gemilang kepada ATM yang merupakan satu penghormatan dan lambang kemegahan, semangat dan ketaatsetiaan yang tidak berbelah bahagi ATM terhadap Raja dan Negara. Keseluruhan perbarisan pada pagi ini diiringi gabungan Pancaragam Pusat Angkatan Tentera Malaysia di bawah pimpinan Leftenan Kolonel (DOM), Muhamad Nor Azizan Yahaya. Istiadat diakhiri dengan bacaan doa, nyanyian lagu Negaraku bersekali lintas helikopter ATM.


PUTRAJAYA, 8 Jun- Malaysia dan Indonesia sepakat mempertahankan kepentingan kelapa sawit yang berhadapan ancaman kempen antisawit. Perdana Menteri Datuk Seri Anwar Ibrahim merakamkan ucapan tahniah kepada kedua-dua kementerian dari kedua-dua negara atas usaha sama mereka mencapai kata sepakat."Ada aspek Jokowi tekankan begitu tegas G7 dan beberapa forum antarabangsa lain pelihara kepentingan urusan dagang pengeluaran sawit bukan syarkat besar tapi pekebun kecil. Kita sambut baik kerana pertama kalinya satu suara Indonesia-Malaysia menyuarakan pertahankan kepentingan kelapa sawit," kata Anwar dalam sidang media bersama Presiden Indonesia, Joko Widodo di Kompleks Seri Perdana di sini. "Terkait dengan kolaborasi untuk melawan diskriminasi kelapa sawit dan komoditi lain, saya sangat hargai baru-baru ini dilakukan secara bersama Malaysia dan Indonesia. Kerjasama ini harus diperkuat, jangan sampai komoditi yang dihasilkan kedua-dua negara didiskriminasi negara lain," kata Joko Widodo.Baru-baru ini Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof dan Menteri Koordinator Hal Ehwal Ekonomi (KOMENKO) Indonesia, Dr Airlangga Hartarto menyertai misi bersama ke Kesatuan Eropah bagi melindungi kepentingan sektor minyak sawit kedua-dua negara.Kunjungan itu dibuat bawah kerangka Majlis Negara Pengeluar Minyak Sawit (CPOPC).

(Malaysia-Indonesia sepakat pertahan kepentingan kelapa sawit)


(Kunjungan Jokowi ke Malaysia merupakan kunjungan balas kepada lawatan rasmi Perdana Menteri, Datuk Seri Anwar Ibrahim ke Indonesia pada 8 dan 9 Januari lalu/JAPEN)

SEPANG, 7 Jun- Presiden Indonesia, Joko Widodo atau lebih dikenali sebagai Jokowi selamat tiba di Kompleks Bunga Raya Lapangan Terbang Antarabangsa KL (KLIA) pada jam 3.40 petang tadi bagi memulakan lawatan kerja beliau ke Malaysia.Beliau yang diiringi isteri, Iriana Joko Widodo disambut Menteri Luar, Datuk Seri Dr Zambry Abdul Kadir dan Duta Besar Republik Indonesia di Kuala Lumpur, Hermono.Delegasi tertinggi republik itu turut disertai menteri-menteri kabinet dan pegawai-pegawai kanan kerajaan.Presiden Jokowi kemudian memeriksa kawalan kehormatan setempat terdiri daripada 28 pegawai dan anggota Batalion Pertama Regimen Renjer Diraja yang diketuai Kapten Mohd Nor Zhafran Al-Ahmad.Kunjungan Jokowi ke Malaysia merupakan kunjungan balas kepada lawatan rasmi Perdana Menteri, Datuk Seri Anwar Ibrahim ke Indonesia pada 8 dan 9 Januari lalu.Dalam lawatan ini, beliU akan turut mengadakan pertemuan dengan Anwar bagi menilai kemajuan bidang kerjasama dan membincangkan isu-isu dua hala yang tertunggak.Selain itu, kedua-dua pemimpin akan menyaksikan pertukaran beberapa perjanjian yang ditandatangani wakil-wakil kementerian dan agensi berkaitan dari kedua-dua buah negara.

(Presiden Jokowi mulakan lawatan kerja ke Malaysia/JAPEN)


Pertemuan Anwar-Jokowi selesai isu berlarutan

(Jokowi (kiri) Anwar Ibrahim (kanan) dalam sidang media bersamadi Kompleks Seri Perdana, Putrajaya)

PUTRAJAYA, 8 Jun- Hubungan akrab antara Malaysia dan Indonesia serta pemimpin kedua-dua negara berjaya mencari titik noktah dalam menyelesaikan pelbagai isu berlarutan.Perdana Menteri Datuk Seri Anwar Ibrahim berkata, beberapa memorandum persefahaman (MoU) berjaya dimeterai menerusi lawatan kerja Presiden Joko Widodo dan delegasinya ke Malaysia hari ini."Kerjasama dua hala ini telah sampai ke satu tahap yang sangat membanggakan dan akan memberi faedah dan manfaat, bukan sahaja kepada pemerintah serta kerajaaan tetapi kepada rakyat Malaysia dan Indonesia," katanya dalam sidang media bersama di Kompleks Seri Perdana, di sini.Presiden Joko Widodo turut berharap hubungan akrab serta kesepakatan antara dua negara dapat diteruskan supaya proses rundingan bagi isu persempadanan lain dapat diselesaikan segera. “Sudah banyak disampaikan Anwar. Pertama, saya sambut baik penyelesaian rundingan sempadan laut di Laut Sulawesi dan bahagian selatan Selat Melaka.“Selepas 18 tahun (rundingan), ia berjaya diselesaikan. Alhamdulillah, Anwar dibantu barisan menteri.” katanya.Dalam pada itu, Anwar turut menzahirkan penghargaan atas komitmen Joko Widodo yang lebih dikenali Jokowi dalam memberi kerjasama bagi memudahkan proses penyelesaian isu tersebut.“Ini hubungan sangat akrab serta memudahkan dan saya berbangga dengan pimpinan kedua-dua negara hari ini, kita dapat selesaikan satu isu yang telah kita runding selama berpuluh tahun,” jelas Anwar.Anwar dan Jokowi turut menyaksikan pertukaran enam instrumen perjanjian dua hala.Kali terakhir Jokowi mengadakan lawatan rasmi ke Malaysia adalah pada 2019, selepas dilantik semula bagi penggal kedua menerusi Pilihan Raya Presiden pada 17 April.


Malaysia menang pertikaian tuntutan kumpulan Sulu

KUALA LUMPUR, 6 Jun- Mahkamah Rayuan Perancis pada Selasa mengekalkan permohonan Malaysia menolak 'Partial Award' yang dikeluarkan penimbang tara Gonzalo Stampa pada Mei 2020, berhubung tuntutan yang mendakwa sebagai waris Sultan Sulu.Menteri Undang-Undang dan Reformasi Institusi, Datuk Seri Azalina Othman Said berkata keputusan tersebut bermaksud penuntut tidak boleh bergantung kepada award yang diputuskan di Perancis itu untuk sebarang tujuan."Keputusan itu bermakna pihak menuntut tidak boleh bergantung kepada tuntutan palsu mereka di Perancis untuk apa jua tujuan. "Mahkamah Rayuan Paris mendapati bahawa penimbang tara Stampa tersalah mempertahankan bidang kuasanya," kata Azalina dalam satu kenyataan media, di sini hari ini.

(Datuk Seri Azalina Othman Said/Foto fail Bernama)

Kejayaan itu sekali gus menutup peluang kumpulan Sulu daripada terus membuat tuntutan tidak berasas terhadap Malaysia."Keputusan itu juga bakal membatalkan tuntutan AS$15 bilion oleh kumpulan Sulu," tambahnya.Dalam pada itu, tegas Azalina, Malaysia sedang berusaha agar pembatalan itu direkodkan dalam keputusan mahkamah secepat mungkin, sekali gus meranapkan usaha pihak penuntut.Sebelum ini, tuntutan kumpulan Sulu dicapai Gonzalo Stampa menerusi Mahkamah Timbang Tara Paris.Mereka juga pernah menyasarkan aset Malaysia di Perancis dan Luxembourg, tetapi tidak berjaya.Tambah Azalina lagi, kerajaan akan terus mengambil semua tindakan yang perlu untuk menamatkan tuntutan dan memastikan kepentingan serta kedaulatan Malaysia dilindungi sepanjang masa.


PUTRAJAYA, 7 Jun- Sultan Selangor, Sultan Sharafuddin Idris Shah memberi perkenan isu penggunaan kalimah Allah dalam kalangan orang bukan Islam di Sabah dan Sarawak dibincangkan dalam Majlis Kebangsaan Bagi Hal Ehwal Agama Islam Malaysia (MKI) pada Ogos ini.Perdana Menteri, Datuk Seri Anwar Ibrahim berkata baginda sebagai Pengerusi MKI turut berkenan hasil perbincangan itu diangkat untuk pertimbangan dan penelitian Majlis Raja-Raja pada bulan Oktober.Menurutnya Sultan Sharafuddin memperkenankan perkara itu ketika beliau menghadap baginda hari ini dan mengadakan perbincangan bersama berhubung isu berkenaan.Dalam sesi menghadap tersebut, beliau menjelaskan pendirian Kerajaan Persekutuan menghormati undang-undang yang berkuat kuasa di negeri-negeri dan kedudukan Raja-Raja Melayu sebagai Ketua Agama Negeri dalam menentukan perkara berkaitan agama Islam di peringkat negeri.Kerajaan Persekutuan juga menghormati peranan Majlis Raja-Raja dalam menentukan perkara berkaitan Islam di peringkat Persekutuan.Perdana menteri berkata pandangan baginda selari dengan keputusan Jemaah Menteri pada Mei lalu iaitu isu penggunaan kalimah Allah oleh orang bukan Islam di Sabah dan Sarawak lebih sesuai diperkemaskan dan diperjelas kepada MKI yang berperanan menasihati Majlis Raja-Raja.Terdahulu Anwar menyembah maklum kepada Sultan Sharafuddin berhubung keputusan kerajaan dalam kes Jill Ireland melawan Menteri Dalam Negeri dan Kerajaan Malaysia di Mahkamah Rayuan.Kata beliau kerajaan memperaku dan menerima pakai dasar sedia ada yang mengehadkan penggunaan kalimah Allah kepada orang Islam di Semenanjung serta kelonggaran bersyarat oleh orang bukan Islam di Sabah dan Sarawak.

(MKI bincang isu penggunaan kalimah Allah, Ogos ini/Selangor Royal Office)


Hubungan akrab Malaysia-Indonesia berjaya selesaikan isu tertangguh

PUTRAJAYA, 8 Jun- Malaysia dan Indonesia berjaya menyelesaikan isu persempadanan maritim antara wilayah, melibatkan Laut Sulawesi dan Selat Melaka yang telah tertangguh selama 18 tahun.Presiden Indonesia, Joko Widodo berharap menerusi hubungan akrab dan kesepakatan ini, proses rundingan bagi isu persempadanan lain dapat diselesaikan dengan segera. "Tadi sudah banyak disampaikan Anwar, yang pertama saya menyambut baik penyelesaian rundingan sempadan laut di Laut Sulawesi dan bahagian selatan Selat Melaka setelah 18 tahun proses rundingan. Selepas 18 tahun berjaya diselesaikan, alhamdulillah," kata Joko Widodo dalam sidang media di Putrajaya."Itu sangat akrab serta memudahkan dan saya berbangga dengan pimpinan dua-dua negara hari ini, kita dapat selesaikan satu isu yang telah kita runding selama berpuluh tahun," kata Perdana Menteri, Datuk Seri Anwar Ibrahim.Beliau berada di Malaysia untuk lawatan kerja dua hari mulai semalam.

(Datuk Seri Anwar berkata hubungan akrab Malaysia-Indonesia berjaya selesaikan isu tertangguh)


Tuntutan Sulu: Kemenangan buat rakyat Malaysia - Fahmi

KUALA LUMPUR, 7 Jun- Keputusan Mahkamah di Perancis yang memihak kepada Malaysia dalam isu tuntutan kumpulan Sulu, bukan hanya kemenangan kepada pihak kerajaan, malah seluruh rakyat Malaysia.

Menteri Komunikasi dan Digital, Fahmi Fadzil berkata ia membuktikan tiada pihak lain yang boleh menggunakan mahkamah luar negara mengganggu gugat kedaulatan negara."Jadi ini dengan secara muktamadnya mematikan segala usaha daripada pihak yang biadap ini untuk cuba merampas harta dan aset negara."Saya percaya dengan keputusan ini, di negara lain juga di rantau Eropah tidak akan membenarkan mahkamah mereka digunakan sebagai platform oleh pihak tidak bertanggungjawab dan biadap ini, seterusnya akan menjamin keselamatan aset-aset kita," katanya.

(Fahmi (tengah) pada sidang media di ibu negara hari ini)

Beliau bercakap kepada media selepas majlis pelancaran Program Hour of Code #MYgirlscan 2023 di Sekolah Kebangsaan Bangsar, di sini hari ini.Katanya, kejayaan itu juga hasil kerjasama semua pihak dalam memastikan segala hujah dan maklumat dapat disampaikan secara menyeluruh di mahkamah.


Ibadah haji manifestasi syiar perpaduan

(Yang di-Pertuan Agong menyampaikan titah ucapan kepada 357 bakal Jemaah Haji Malaysia di Kompleks Haji TH/BERNAMA)

SEPANG, 6 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berharap umat Islam di Malaysia terus bersatu hati tanpa melihat pada sebarang perbezaan yang boleh memecah-belahkan kesatuan ummah dan keharmonian masyarakat berbilang kaum di negara ini.  Baginda bertitah perbezaan warna kulit , bahasa, kaum, pangkat dan darjat bukan lagi jurang pemisah antara umat Islam yang berhimpun di tanah suci."Perhimpunan haji merupakan satu manifestasi syiar perpaduan ummah yang maha agung untuk kita jadikan teladan dan pengajaran di negara kita."Lantaran itu, saya menyeru kepada para bakal haji dan seluruh rakyat Malaysia agar mengambil pengajaran daripada kesatuan dan perpaduan ummah dalam perhimpunan terbesar manusia di dunia ini untuk sama-sama kita jadikan teladan serta pedoman dalam membentuk semangat perpaduan dan ikatan ukhuwah di negara Malaysia yang kita cintai ini, " titah baginda dalam Majlis Mengucapakan Selamat Jalan kepada Jemaah Haji Musim 1444H/2023M di sini. Baginda juga menasihati para jemaah agar memberi tumpuan sepenuhnya dalam pelaksanaan ibadat haji dan menggunakan peluang yang diberi dengan memperbanyak amalan wajib dan sunat sebagai tanda syukur atas segala nikmat yang telah diberi.Seri Paduka Baginda dan Raja Permaisuri Tunku Azizah Aminah Maimunah Iskandariah juga berkenan bersalaman dan mengucapkan selamat jalan kepada bakal jemaah haji.

(Yang di-Pertuan Agong bersama Tunku Azizah Aminah Maimunah Iskandariah berkenan beramah mesra bersama jemaah haji /BERNAMA)


Kerusi pembangkang kosong ketika sesi perbahasan LKAN 2021

KUALA LUMPUR, 6 Jun- Sesi perbahasan Laporan Ketua Audit Negara 2021 petang ini, tidak disertai ahli parlimen pembangkang apabila ke semua mereka mengosongkan tempat duduk masing-masing, ketika Menteri di Jabatan Perdana Menteri (Undang-Undang dan Transformasi Institusi), Datuk Seri Azalina Othman Said membentangkan usul membahaskan LKAN itu.

Perkara itu dilihat berterusan sehingga ke sesi perbahasan. Susulan itu Ahli Parlimen Gopeng, Tan Kar Hing mahu perkara tersebut direkodkan.

“Pertama saya memohon sesi perbahasan ini merekodkan ketidakhadiran ke semua ahli parlimen pembangkang pada sesi perbahasan Laporan Ketua Audit Negara pada pukul 2.47 minit petang. Semua kerusi pembangkang kosong.

(Azalina ketika membentangkan usul perbahasan LKAN di Dewan Rakyat)

Ketika sesi pembentangan usul itu, Azalina berkata LKAN membangkitkan isu ketakteraturan serius dalam perakaunan, penjagaan wang awam atau simpanan awam serta pengurusan aktiviti kerajaan dan syarikat kerajaan yang memerlukan tindakan berkesan daripada kementerian, jabatan dan agensi diaudit.

Jelas Azalina menyedari akan cabaran yang dihadapi oleh Ketua Audit Negara dalam menjalankan mandat dan tanggungjawabnya, ia memerlukan perhatian serius daripada pihak berkaitan supaya isu yang dibangkitkan diberikan perhatian sewajarnya manakala syor-syor utama yang terkandung dalam LKAN dapat dilaksanakan dengan berkesan.

"Dalam Ketua Audit Negara melaksanakan mandatnya, Dewan yang mulia ini menyeru semua pihak bersatu hati dan menyokong kerajaan agar dapatan audit dan syor dalam LKAN dapat diambil tindakan dengan serius oleh pihak terbabit,” kata Azalina.

Untuk rekod LKAN itu telah dibentangkan di Dewan Rakyat pada Khamis, 16 Februari 2023 terdiri daripada, pertama LKAN Tahun 2021 Siri 2 mengenai aktiviti kementerian, Jabatan Kerajaan Persekutuan dan badan-badan berkanun persekutuan, ke dua LKAN Tahun 2021 mengenai pengauditan, pematuhan kementerian dan jabatan persekutan dan ke tiga LKAN Tahun 2021 Siri 2 mengenai Pengurusan Syarikat Kerajaan Persekutuan.

Setakat 4.30 petang dan berdasarkan kenyataan Timbalan Speaker Dewan Rakyat, Alice Lau Kiong tiada seorang pun ahli parlimen pembangkang mengambil bahagian dalam sesi perbahasan tersebut.

ARTIKEL BERKAITANBentang dan bahas LKAN di parlimen atas kepentingan awam - Johari


Bentang dan bahas LKAN di parlimen atas kepentingan awam - Johari

KUALA LUMPUR, 6 Jun- Keputusan untuk membentang dan membahaskan Laporan Ketua Audit Negara (LKAN) di Parlimen dibuat atas kepentingan awam.

Yang di-Pertua Dewan Rakyat, Datuk Johari Abdul menjelaskan, laporan itu perlu dibicarakan secara terbuka untuk tindakan pada masa hadapan.

“Soalnya sekarang ini ialah kita ingin membincangkan satu laporan yang tidak pernah dibuat dan inilah permintaan dari bawah (rakyat) supaya kita membincangkan kedudukan wang negara dan bagaimana bertindak pada masa hadapan,” tegas Johari.

“Untuk maklum saya adalah bekas pegawai kerajaan (PTD), saya juga bekas ahli Dewan Rakyat, saya juga mendengar keluhan ramai pegawai-pegawai dan rakyat yang meminta supaya laporan audit ini dibicarakan secara terbuka.

Tambahnya, apa yang berlaku ialah PAC membuat laporan, seterusnya pertanyaan atau inquiry PAC. Namun agak malang memandangkan tidak banyak perkara disebut PAC dilaporkan kepada awam.

“Sebab itu apabila saya jumpa pegawai-pegawai PAC… saya merasakan bahawa laporan ini harus dibincangkan di dalam dewan ini,” jelas Johari lagi.

(Yang di-Pertua Dewan Rakyat, Datuk Johari Abdul)

Terdahulu, Timbalan Speaker Dewan Rakyat, Alice Lau Kiong telah membuat keputusan supaya usul tersebut dibenarkan untuk dibahaskan.

“Dalam isu berkenaan laporan ketua audit ini Majlis Dewan Rakyat dan PAC (Jawatankuasa Kira-Kira Wang Negara) masing-masing boleh memainkan peranan mereka berlandaskan peraturan mesyuarat. Oleh itu saya membenarkan isul ini dibahasakan di dewan ini,” katanya.

Sebelum itu usul mengenainya dibangkitkan Ketua Whip Pembangkang yang juga Ahli Parlimen Kota Bharu, Datuk Seri Takiyuddin Hassan, yang menyatakan Laporan Ketua Audit Negara itu tidak perlu dibahaskan dan hanya perlu dibentangkan di atas meja ahli Parlimen sahaja.

“Semakan dan kajian menunjukkan sepanjang Dewan Rakyat di negara ini, tidak pernah laporan Ketua Audit dibentang untuk dibahaskan berdasarkan peruntukan Perkara 107 Fasal 1.

“Atas dasar itu, kami berpandangan bahawa usul untuk membolehkan laporan Ketua Audit Negara 2021 dibahaskan adalah bertentangan dengan peraturan mesyuarat dan Perlembagaan.

“Oleh itu, pembangkang mohon arahan untuk Yang di-Pertua Dewan Rakyat menyatakan apakah asas laporan Ketua Audit dibahaskan?” soalnya Takiyuddin pada penghujung sesi soal jawab lisan hari ini.

Usul itu juga menjadikan Dewan Rakyat kecoh apabila ke semua ahli Parlimen pembangkang tidak bersetuju terhadap usul tersebut dibahaskan, manakala ahli Parlimen blok kerajaan mahu sebaliknya iaitu usul dibahaskan di Dewan Rakyat bagi mengetahui ketirisan yang berlaku dalam tempoh tersebut.

Antara yang bangun menyokong ialah Ahli Parlimen Jelutong, RSN Rayer. Beliau menyatakan pembangkang sengaja tidak mahu perkara tersebut dibahaskan kerana berlaku ketirisan sepanjang pentadbiran kerajaan dahulu.

“Saya percaya pihak pembangkang tidak mahu laporan audit dibahaskan kerana berlaku ketirisan ketika darurat diisytiharkan, ketika pimpinan Yang Berhormat Pagoh, Banyak ketirisan dilaporakan dalam laporan itu,” jelas Rayer.


(Titah Al-Sultan Abdullah Ri'ayatuddin Al-Mustafa Billah Shah sempena sambutan Ulang Tahun Hari Keputeraan Rasmi Baginda)

KUALA LUMPUR, 4 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan seluruh rakyat Malaysia supaya tidak menjadikan isu agama sebagai polemik dan perbalahan politik.Titah baginda, semua pihak perlu menghormati kedudukan agama Islam sebagai agama Persekutuan seperti dalam Perkara 3 Perlembagaan Persekutuan, selain perlu juga menghormati kedudukan Raja-Raja Melayu sebagai ketua agama Islam.Namun demikian, agama-agama lain masih boleh diamalkan dengan aman dan damai.Tegas Seri Pasuka, semangat penuh toleransi rakyat Malaysia dalam kemajmukan yang ada sebenarnya adalah asas kekuatan utama negara."Bagi membina sebuah negara yang gagah perkasa, maju jaya, berwibawa, dan bermaruah, kita semua hendaklah membuang agenda retorik perpecahan dan sebaliknya bersatu hati untuk mengemudi negara ke arah pembentukan masa hadapan yang lebih baik. "Rakyat Malaysia yang beta hormati sekalian, bersempena sambutan ulang tahun hari keputeraan rasmi beta, izinkan beta menzahirkan ucapan setinggi-tinggi terima kasih kepada seluruh rakyat Malaysia yang beta sanjung sekalian atas ucapan tahniah dan doa yang telah dipersembahkan bersempena hari keputeraan rasmi beta," titah Al-Sultan Abdullah sempena sambutan Ulang Tahun Hari Keputeraan Rasmi Baginda.Seri Paduka turut menzahirkan kesyukuran ke hadrat Ilahi kerana ini adalah tahun kelima baginda dan Raja Permaisuri Agong Tunku Hajah Azizah Aminah Maimunah Iskandariah menyambut hari yang penuh bermakna itu bersama rakyat Malaysia. Al-Sultan Abdullah turut menzahirkan rasa bersyukur kerana Hari Keputeraan Rasmi Baginda disambut dalam suasana landskap negara yang stabil dan sentosa.Pada tahun lalu, Pilihan Raya Umum yang ke-15 dan proses pembentukan kerajaan Persekutuan telah berlangsung dengan penuh lancar serta dalam suasana yang aman dan damai.Ini adalah bukti jelas bahawa amalan demokrasi yang diamalkan semenjak tujuh dekad lalu masih kekal subur di negara ini. Baginda bertitah agar amalan demokrasi ini terus menjadi asas kepada kestabilan dan keharmonian negara.

(Jangan jadikan isu agama sebagai polemik, perbalahan politik)


PM seru kerajaan negeri indahkan warung angkat martabat peniaga kecil

(Perdana Menteri Datuk Seri Anwar Ibrahim menemui peniaga di D'Anjung Selera Madani di Bandar Tun Razak, Kuala Lumpur hari ini/FOTO DBKL)

KUALA LUMPUR, 3 Jun - Semua kerajaan negeri perlu mempunyai pelan komprehensif yang jelas dalam usaha memperbaiki infrastruktur gerai makanan di seluruh negara.Perdana Menteri Datuk Seri Anwar Ibrahim berkata, usaha itu sebagai memberi penghormatan ihsan kepada golongan berpendapatan rendah untuk menukar wajah suram medan selera, gerai dan warung mreka secara menyeluruh.Tambah Anwar pelaksanaan itu memerlukan kerjasama antara kerajaan negeri dan pihak berkuasa tempatan.Katanya, ini seiring usaha yang sedang giat dijalankan oleh Jabatan Wilayah Persekutuan dan Dewan Bandaraya Kuala Lumpur (DBKL) dalam menaik taraf serta mengindahkan gerai penjaja di sekitar kawasan ibu negara."Saya telah berbincang dengan Kementerian Pembangunan Kerajaan Tempatan (KPKT), Nga Kor Ming, menteri besar dan ketua menteri, agar mereka mempunyai dasar yang sama dalam membangun kemudahan medan selera, gerai atau warung yang menyumbang kepada pendapatan rakyat terbanyak.“Saya harap dalam beberapa bulan ini kita dapat lihat kerajaan negeri dan juga majlis perbandaran berkaitan keluar dengan rencana sendiri mengenai usaha membangun kemudahan ini di seluruh negara,” katanya ketika berucap sebelum merasmikan D'Anjung Selera Madani di Bandar Tun Razak di sini hari ini.

(Perdana Menteri Datuk Seri Anwar Ibrahim merasmikan D'Anjung Selera Madani di Bandar Tun Razak, Kuala Lumpur hari ini/FOTO DBKL)

Anwar berkata beliau akan berbincang dengan beberapa menteri besar, ketua menteri bahawa semua kawasan termasuk di Petaling Jaya, Shah Alam, Klang, Pulau Pinang, Ipoh, Kuantan, Kota Bharu, Alor Setar harus mempunyai dasar yang jelas."Saya harap dalam beberapa bulan ini kita dapat melihat rencana ini dilaksanakan bukan sahaja di Kuala Lumpur, Putrajaya, atau Labuan."Tetapi (dasar pembangunan peniaga kecil) ini juga (perlu dilaksanakan) di Selangor, Johor, Sabah dan Sarawak."Semua negeri ini ada rencana supaya mengangkat martabat dan memberikan penghormatan kepada golongan berpendapatan kecil," katanya.Terdahulu, Anwar merasmikan D'Anjung Selera Madani Jalan Jujur, Bandar Tun Razak yang sebelum ini dikenali sebagai Anjung Selera Jalan Jujur, Bandar Tun Razak.Infrastruktur di medan selera itu telah ditambahbaik oleh DBKL seperti pembinaan semula 24 gerai berkunci dan 3 unit kiosk bagi peniaga, kemudahan surau, dan tandas.Selain itu, DBKL turut menaiktaraf rumah sampah yang lebih kondusif, penyediaan ruang bumbung yang lebih tinggi kepada pengunjung serta pembinaan ruang parkir kenderaan sebanyak 48 petak yang ditawarkan kepada persatuan peniaga.

(D'Anjung Selera Madani Jalan Jujur, Bandar Tun Razak yang sebelum ini dikenali sebagai Anjung Selera Jalan Jujur, Bandar Tun Razak/FOTO DBKL)

Dalam pada itu, Perdana Menteri turut mengumumkan pengurangan kadar sewa asal sebanyak 50 peratus kepada RM200 berbanding RM400 sebelum ini.Pengurangan kadar sewa itu sebagai usaha meringankan beban melibatkan 23 peniaga di premis tersebut. Turut hadir pada majlis tersebut adalah isteri beliau Datuk Seri Dr Wan Azizah Wan Ismail, Ketua Setiausaha Negara (KSU), Tan Sri Datuk Seri Mohd Zuki Ali, Ketua Pengarah Wilayah Perskutuan, Datuk Seri Rosida Jaafar dan Datuk Bandar DBKL Datuk Seri Kamarulzaman Mat Salleh.


PM ucap tahniah Hari Keputeraan Rasmi Yang di-Pertuan Agong

KUALA LUMPUR, 4 Jun- Perdana Menteri mewakili Kerajaan Perpaduan, merafak sembah ucapan setinggi-tinggi tahniah kepada Al-Sultan Abdullah Ri'ayatuddin Al-Mustafa Billah Shah bersempena Sambutan Ulang Tahun Hari Keputeraan Rasmi Yang di-Pertuan Agong, esok.

Menerusi hantaran di laman Facebook rasminya, Datuk Seri Anwar Ibrahim turut mendoakan semoga Seri Paduka dan Raja Permaisuri Agung, Tunku Azizah Aminah Maimunah Iskandariah dan seluruh kerabat diraja sentiasa dilimpahi rahmat serta hidayah dan berada dalam keadaan sihat, sejahtera dan penuh kedaulatan."Semoga baginda kekal qarar memerintah dengan adil dan saksama serta terus berada pada kedudukan paling tinggi dalam Perlembagaan negara."Seiring fungsi institusi diraja sebagai pelindung agama Islam dan menjadi lambang perpaduan dan kesejahteraan semua kaum di negara yang tercinta," kata Anwar.Katanya beliau dan seluruh rakyat akan terus memberi ketaatan dan kesetiaan yang tidak berbelah bahagi kepada institusi Raja Berperlembagaan.


Manfaatkan perpustakaan terokai kepelbagaian ilmu - Pemangku Raja Perlis

ARAU, 3 Jun - Rakyat disaran menerokai pengetahuan menerusi kepelbagaian bahan bacaan yang terdapat di perpustakaan.Pemangku Raja Perlis, Tuanku Syed Faizuddin Putra Jamalullail bertitah menjadi kerugian jika kemudahan sedemikian, tidak digunakan sebaik mungkin.Baginda bertitah, masyarakat boleh mengunjungi hub komuniti yang terdekat agar celik dan cakna dengan ilmu pengetahuan terkini supaya tidak ketinggalan."Kini, penggunaan pelantar media sosial seperti facebook, Instagram, TikTok dan Twitter adalah begitu meluas dan seharusnya menggunakan pelantar-pelantar sebegini untuk menyebarkan dan berkongsi tentang kebaikan dan manfaat yang boleh didapati di hub komuniti, " titah baginda ketika merasmikan Hub Komuniti @ Perpustakaan Tuanku Syed Faizuddin Putra (PTSFP) Universiti Malaysia Perlis (UniMAP) di sini hari ini.

(Pemangku Raja Perlis, Tuanku Syed Faizuddin Putra Jamalullail)

Keberangkatan tiba baginda merangkap Canselor bersama-sama Raja Puan Muda Perlis, Tuanku Hajah Lailatul Shahreen Akashah Khalil selaku Pro Canselor disambut oleh Naib Canselor UniMAP, Profesor Datuk Dr. Ir Zaliman Sauli.Hub Komuniti @ PTSFP adalah salah satu inisiatif berimpak dalam memperkasa strategi libat sama dan pembangunan komuniti. Melalui deklarasi inisiatif Hub Komuniti, Perpustakaan Tuanku Syed Faizuddin Putra komited untuk merangka, melaksana dan meluaskan impak sumber maklumat, fasiliti, perkhidmatan dan kepakaran untuk kesejahteraan komuniti.PTSFP menawarkan akses kepada jutaan teks penuh e-jurnal, e-buku dan lebih 100,000 objek digital bahan pembelajaran dan penyelidikan yang dihasilkan oleh warga UniMAP.


AGC selar surat peguam kumpulan Sulu, prosiding masih berjalan

PUTRAJAYA, 3 Jun – Jabatan Peguam Negara (AGC) menyelar sekeras-kerasnya dan menganggap surat, tuntutan dan sindiran terhadap Kerajaan Malaysia oleh peguam Paul H Cohen yang mendakwa sebagai waris kumpulan Sulu, sebagai melampau. Menerusi surat bertarikh 28 Mei itu, peguam berkenaan menuntut bayaran segera iaitu sebelum 2 Jun bagi Final Award yang dikatakan berjumlah sebanyak AS$16.412 bilion termasuk 10 peratus faedah serta AS$3.502 bilion bagi bayaran peguam dan ahli pakar serta AS$4.026 bilion bagi kos timbang tara.

"Dalam hal ini, adalah melampau bagi penuntut untuk membuat tuntutan bayaran bagi Final Award yang dikatakan itu sedangkan prosiding undang-undang masih lagi berlangsung," kata AGC menerusi kenyataan pada Jumaat.AGC berkata, berikutan itu satu laporan polis dibuat pada 1 Jun lalu terhadap Paul H Cohen atas kenyataan dan dakwaan tidak adil yang dibuat terhadap Peguam Negara."Tindakan ini membolehkan siasatan yang sewajarnya dijalankan bagi apa-apa kesalahan jenayah yang dibuat di bawah undang-undang Malaysia."Kerajaan Malaysia akan terus mengambil semua langkah yang sewajarnya termasuk tindakan perundangan untuk menamatkan segala tuntutan berkenaan bagi memastikan kepentingan, kekebalan kedaulatan dan kedaulatan Malaysia sentiasa dilindungi dan terpelihara," kata AGC.


Isu Laut China Selatan kekal jadi keutamaan - Menteri Pertahanan Malaysia

SINGAPURA, 3 Jun - Isu Laut China Selatan kekal menjadi keutamaan Malaysia sehingga hari ini, kata Menteri Pertahanan Datuk Seri Mohamad Hasan.Malaysia, akan terus bekerjasama dengan negara anggota ASEAN untuk memperhebat rundingan dengan China bagi merealisasikan Kod Tatalaku (CoC) di Laut China Selatan, katanya.Mohamad berkata demikian pada sidang media yang diadakan selepas “Breakfast Talk: Five Power Defence Arrangements (FPDA)” yang dihoskan oleh rakan sejawatnya dari Singapura Dr Ng Eng Hen di luar Dialog Shangri-la ke-20, di sini, hari ini.Mohamad berkata Malaysia terus berhasrat menjadi rakan kongsi yang dipercayai dan berhubung dengan ahli FPDA bagi memastikan keamanan dan kemakmuran rantau ini.FPDA ialah satu siri hubungan pertahanan dua hala antara Australia, Malaysia, New Zealand, Singapura dan United Kingdom.“Malaysia melihat keperluan bagi FPDA mengekalkan keamanan dan kestabilan serantau melalui kerjasama pertahanan terhadap cabaran mendesak mengenai ancaman keselamatan bukan tradisional,” kata Mohamad.Beliau berkata Malaysia mencadangkan FPDA sebagai laluan untuk kerjasama strategik dan pertahanan yang lebih besar dalam latihan dan pembinaan kapasiti.“Malaysia akan bekerjasama rapat dengan ahli FPDA untuk meneruskan kerjasama dalam memperkukuh industri pertahanan, memajukan teknologi bersama, dan menjalankan latihan bersama,” katanya.Malaysia berharap dapat bekerjasama dengan empat negara anggota untuk mengesahkan komitmen bekerjasama dalam domain keselamatan serta pertahanan konvensional dan bukan konvensional."Malaysia kekal komited bahawa FPDA akan melakukan apa yang perlu untuk menzahirkan komitmen itu," kata menteri itu.Mohamad berkata Malaysia akan mengukuhkan kedudukannya dalam FPDA, antara lain, mengadakan komunikasi strategik dengan empat anggota lain, termasuk mesyuarat tetap antara Menteri Pertahanan negara anggota bagi membincangkan keselamatan global semasa dan masa depan.Beliau berkata walaupun FPDA dan ahli-ahlinya menikmati hubungan rapat antara satu sama lain, "Malaysia tidak akan berpihak dan menegaskan kedudukan negara tidak bersekutu (non-aligned state)."

Turut hadir pada sidang media itu ialah Dr Ng, Timbalan Perdana Menteri Australia dan Menteri Pertahanan Richard Marles, Menteri Pertahanan New Zealand Andrew Little, dan Setiausaha Negara United Kingdom bagi Pertahanan Ben Wallace.Secara berasingan, Kementerian Pertahanan Singapura (MINDEF) memaklumkan bahawa Menteri-menteri mengesahkan komitmen negara mereka terhadap FPDA dan mengiktiraf kemajuan ketara yang telah dicapai sejak penubuhannya."Mereka membincangkan kepentingan FPDA sebagai pengaturan yang membina dan aman, yang menjadi sauh untuk keselamatan dan kestabilan serantau," menurut kementerian itu dalam satu kenyataan.Menteri-menteri juga bersetuju bahawa FPDA menyediakan platform penting untuk tentera negara anggota mengukuhkan operasi dan meningkatkan kerjasama melalui latihan tetap seperti Exercise Bersama Shield dan Exercise Bersama Lima.Menteri-menteri seterusnya bertukar pandangan tentang kaedah meningkatkan perkaitan FPDA dengan mengukuhkan nilai operasi latihan di kawasan konvensional, dan meningkatkan kerjasama dalam domain bukan konvensional bagi menghadapi cabaran keselamatan kontemporari.Ditubuhkan pada 1971, FPDA terus memainkan peranan penting dalam menggalakkan kerjasama serantau, dan menyumbang secara konstruktif kepada kerangka keselamatan serantau melalui pengendalian latihan, dialog dan platform interaksi profesional, menurut kementerian itu. - BERNAMA


PUTRAJAYA, 31 Mei- Perdana Menteri, Datuk Seri Anwar Ibrahim mengucapkan selamat menyambut Pesta Kaamatan dan Hari Gawai kepada seluruh masyarakat Sabah dan Sarawak yang menyambutnya dengan penuh meriah setiap tahun. Kedua-dua perayaan itu disambut bagi menzahirkan rasa syukur dan gembira atas rezeki yang melimpah ruah serta hasil tuai yang bertambah."Dalam kesempatan yang sama, saya ingin menyatakan penghargaan kepada sekumpulan masyarakat Borneo yang baru-baru ini berarak dalam pakaian tradisional mereka di ibu kota dalam usaha mengetengahkan serta menggariskan budaya masyarakat Borneo yang tentunya membentuk aspek kepelbagaian budaya di Malaysia," menurut catatan Facebook beliau. Tambah beliau, usaha memberi kefahaman dengan tujuan menjelmakan rasa cinta dan kasih sayang serta memperkukuh kerukunan semestinya terus didukung. Kotobian Tadau Tagazo Do Kaamatan dan Gayu Guru Gerai Nyamai kepada seluruh masyarakat Sabah dan Sarawak.

(PM ucap selamat menyambut Pesta Kaamatan, Hari Gawai)


Misi ke EU, UK martabat industri minyak sawit negara

LONDON, 3 Jun - Lawatan kerja Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof ke Brussel dan London berjaya memarbatkan industri minyak sawit negara.Ini dibuktikan apabila United Kingdom (UK) memberi komitmen untuk mengiktiraf pensijilan Minyak Sawit Mampan Malaysia (MSPO) dalam tempoh terdekat.Manakala Kesatuan Eropah (EU), terbuka untuk mendengar padangan negara mengenai pelaksanaan peraturan bebas penebangan hutan (EUDR).Datuk Seri Fadillah menjelaskan, reaksi positif turut diterima pada pertemuan dengan Menteri Perdagangan Antarabangsa UK, Nigel Huddleston serta Menteri luar, komanwel dan pembangunan UK, Andrew Mitchell.

"Komitmen daripada kedua-dua Menteri di UK sangat positif, bahkan mereka sudah berikan komitmen bahawa MSPO kita akan menjadi sebahagian daripada dokumen yang akan diiktiraf dalam proses usaha wajar," kata Fadillah.Bercakap kepada media Malaysia di London, Fadillah yakin penerimaan MSPO oleh UK akan membuka lebih banyak peluang perniagaan bagi London dan kuala lumpur.Beliau berkata, MSPO yang diperkenalkan pada 2013 telah mengalami evolusi dan berkembang menjadi skim pensijilan yang komprehensif dan boleh diterima di peringkat antarabangsa.Dalam pada itu, bagi EU, setakat ini mereka menerima pandangan Malaysia mengenai kekangan yang bakal dihadapi pekebun kecil tempatan jika EUDR dilaksanakan kelak."EU lebih kepada untuk melindungi industri mereka sendiri, lebih kepada pendekatan empayar industri mereka, begitulah cara kita melihatnya supaya mahu mengekang kos menjalankan perniagaan yang lebih mahal kepada pesaing supaya mereka mampu bersaing," katanya.Misi mengadakan pertemuan dengan EU adalah misi bersama Indonesia di bawah Majlis Negara-Negara Pengeluar Minyak Sawit (CPOPC).Malaysia mempunyai kira-kira 700,000 pekebun kecil dalam bidang pertanian, dengan kira-kira 450,000 pekebun kecil terlibat dalam sektor minyak sawit.Laporan disediakan Farahiah Zubir di London.


Sasar nisbah pelajar aliran sains tulen dan sains sosial, 60:40

KUANTAN, 31 Mei - Kementerian Pendidikan (KPM) mensasarkan untuk mencapai nisbah 60:40 pelajar aliran sains tulen berbanding sains sosial, bawah Pelan Pembangunan Pendidikan Malaysia (PPPM) 2013-2025. Dalam merealisasikan hasrat itu, ibu bapa perlu memainkan peranan bagi menanam rasa minat mengenai subjek itu diperingkat awal kepada anak-anak, supaya subjek itu tidak asing kepada mereka.Pensyarah Pahang Skills Development Centre (PSDC), Syahrina Zainudin berkata, subjek itu perlu diberi pendedahan lebih untuk menarik minat mereka bereksperimentasi dengan sains. "Tidak minat sebab mereka rasakan sains itu perkara asing, jadi mereka tidak boleh bayangkan, kita perlu beritahu atau orang kata pendekatan yang mereka boleh rasa mereka boleh pegang, mereka boleh melihat, mereka boleh alami sendiri secara semulajadi perkara yang dia belajar," kata Syahrina di sini. Selain itu, gologan pendidik juga perlu memperbanyakkan ruang bagi membolehkan pelajar menjalankan amali di makmal serta menggunakan alat bantu mengajar yang lebih kreatif. "Kita boleh permudahkan daripada segi banyakkan praktikal, apabila kita banyak praktikal dia akan lebih menggalakkan kreativiti pelajar , jadi pemikiran pelajar untuk menyelesaikan masalah itu lebih orang kata, ialah sekarang ini soalan Kemahiran Berfikir Aras Tinggi (KBAT) kan jadi dia pun lebih meluas untuk berfikir," katanya lagi.

Kementerian Sains, Teknologi dan Inovasi (MOSTI) kini turut sedia bekerjasama dengan Kementerian Pendidikan untuk menubuhkan satu pasukan khas bagi memperkasa dan memupuk minat sains dan teknologi dalam kalangan pelajar. Inisiatif penubuhan pasukan khas itu adalah bagi menyemai minat pelajar terhadap bidang sains dan teknologi terutama dalam kalangan pelajar luar Bandar, seperti yang disarankan Perdana Menteri, Datuk Seri Anwar Ibrahim.


Kerajaan perkemas data mangsa banjir

DUNGUN, 30 Mei-Kerajaan akan memperkemaskan sistem pengkalan data bagi memudahkan pendaftaran Insurans Rahmah kepada semua mangsa banjir di seluruh negara.Menteri KPDN, Datuk Seri Salahuddin Ayub berkata kesemua data-data berkenaan akan dikumpul menerusi kerjasama agensi-agensi bertanggungjawab seperti Agensi Pengurusan Bencana Negara (NADMA), Angkatan Pertahanan Awam (APM) dan Polis Diraja Malaysia (PDRM).Katanya lagi, pengumpulan data itu bakal mengambil masa sekitar enam bulan bagi mengumpul dan menyelaras data-data tersebut."Beri kami masa tempoh enam bulan untuk pihak kami menyelaraskan data-data tersebut."Melalui data yang tepat akan memudahkan syarikat insuran menawarkan pakej yang bersesuaian kepada mangsa banjir."Kita mahukan kediaman serta kenderaan mangsa banjir dapat diinsuranskan dengan pakej menarik dan tidak membebankan," katanya.Sehubungan itu, beliau meminta penduduk yang tinggal di kawasan sering dilanda banjir supaya segera mendaftar demi melengkapkan data terbabit."Setakat ini ada dua atau tiga syarikat insurans menawarkan minat untuk menyediakan pakej membantu mangsa banjir."Minggu depan ada beberapa lagi syarikat insurans yang akan mengemukakan pakej mereka dan kerajaan sebolehnya mahukan pakej yang murah dan tidak membebankan mereka yang mencarum serta mendapat perlindungan yang setimpal," katanya.Datuk Seri Salahuddin berkata demikian selepas menyempurnakan Majlis Penyampaian Bantuan Wang Ihsan Monsun Timur Laut-MTL 2022/2023 kepada penduduk terjejas banjir bagi daerah Dungun di Dewan Utama Majlis Perbandaran Dungun. Pada majlis ini seramai 300 penduduk terjejas banjir pada Disember 2022 dan Januari lalu menerima bantuan wang ihsan MTL berkenaan.

(Menteri KPDN, Datuk Seri Salahuddin Ayub/ FOTO RTM)


Isu pelatih tak dibayar elaun, PM tunggu laporan KSM

KUALA LUMPUR, 30 Mei-Kementerian Sumber Manusia (KSM) sedang meneliti laporan berkaitan dakwaan terdapat pelajar pelatih yang tidak dibayar elaun ketika menjalani tempoh latihan industri.Perdana Menteri Datuk Seri Anwar Ibrahim berkata, beliau sedang menunggu laporan berkenaan perkara itu, daripada Kementerian terbabit."Laporan itu sudah sampai ke Kementerian kewangan dan saya akan ambil tindakan sewajarnya."Laporan itu sudah dibawa. Kementerian Sumber Manusia (KSM) sudah ambil dan telah diangkat. Saya cuma tunggu laporan", katanya selepas merasmikan Seminar Fikrah Siddiq Fadzil di Dewan Bahasa dan Pustaka (DBP), di sini.Tambah beliau, sebarang cadangan bagi mewujudkan akta khas untuk melindungi kebajikan pelajar pelatih, akan diteliti.Beliau menjawab pertanyaan media berkaitan dakwaan terdapat pelajar pelatih yang menjalani latihan industri di kementerian, agensi , jabatan kerajaan serta syarikat swasta tidak dibayar elaun.

(Perdana Menteri, Datuk seri Anwar ibrahim/FOTO RTM)


Cadangan Akta Khas lindung pelajar latihan industri sedang diperhalusi

KUALA LUMPUR, 30 Mei - Cadangan Akta Khas bagi melindungi pelajar latihan industri sedang diperhalusi Kementerian Sumber Manusia (KSM) bersama-sama Kementerian Pengajian Tinggi (KPT).Jelas Perdana Menteri Datuk Seri Anwar Ibrahim, langkah seterusnya akan diambil sejurus kertas cadangan itu dibawa ke Kementerian Kewangan." Semalam kita bertemu KSM dan KPT untuk memperhalusi cadangan untuk akta khas bagi melindungi pelajar praktikal. Insya-Allah apabila dapat kertas itu ke Kementerian Kewangan (MOF) saya akan mengambil tindakan. 'I’m waiting for the report' daripada KSN," kata Anwar di sini.

(Anwar ditemui media selepas Majlis perasmianSeminar Fikrah Siddiq Fadzil 'Citra Budaya dan Peradaban Bangsa Malaysia ', di sini)

Dalam perkembangan lain Anwar berkata pemimpin perlu memahami Perlembagaan Persekutuan agar sebarang kenyataan yang dikeluarkan tidak menimbulkan sebarang sandiwara politik.Katanya, perjanjian lama perlu dihormati memandangkan ia adalah mutakhir dan jelas."Walaupun ada perjanjian seratus tahun atau seribu tahun dulu, ia adalah perjanjian muktahir, pertubuhan persekutuan dalam melayu, Malaysia dan itu jelas. Saya nak ucap dari sandiwara politik lain tapi dari segi sebagai seorang Menteri Besar, saya fikir ia wajar dari undangan. Saya apabila komen ini berdasarkan ulasan Peguam Negara yang cukup keras iaitu menghormati perjanjian pelembagaan yang diperkenankan oleh semua Raja- raja Melayu termasuk Sultan Kedah," Anwar mengulas kenyataan Menteri Besar, Datuk Seri Muhammad Sanusi Md Nor yang mendakwa Kedah dan Pulau Pinang tidak ada sempadan kerana Pulau Pinang masih hak Kedah.


Mesyuarat mengenai EUDR diyakini akan membuahkan hasil - Fadillah

BRUSSELS, 30 Mei - Timbalan Perdana Menteri Datuk Seri Fadillah Yusof yang juga Menteri Perladangan dan Komoditi yakin mesyuarat mengenai Peraturan Penebangan Hutan Kesatuan Eropah (EUDR) yang berlangsung di sini akan membuahkan hasil dengan penglibatan peringkat lebih tinggi.Menurut beliau, selama ini penglibatan adalah hanya di peringkat pegawai."Kini komitmen adalah daripada peringkat kementerian. Bukan sahaja kementerian (malah) saya datang untuk mewakili kerajaan Malaysia, bukan sahaja sebagai Menteri Perladangan dan Komoditi tetapi juga Timbalan Perdana Menteri," katanya kepada media Malaysia pada sidang media di sini.Misi mengadakan pertemuan dengan EU adalah misi bersama Indonesia, yang merupakan pengeluar terbesar minyak sawit."Justeru, itu menunjukkan komitmen kita terhadap kemampanan dan bukan sahaja yang baik untuk Malaysia tetapi seluruh dunia," tambahnya.Ini merupakan lawatan rasmi pertama Fadillah dan misi ke EU adalah misi bersama dengan kerajaan Indonesia di bawah Majlis Negara-Negara Pengeluar Minyak Sawit (CPOPC).Awal tahun ini, Fadillah dan Menteri Koordinator Hal Ehwal Ekonomi (KOMENKO) Indonesia, Airlangga Hartarto telah sama-sama bersetuju untuk melindungi kepentingan sektor minyak sawit dengan memperkukuh usaha dalam menangani diskriminasi terhadap minyak sawit.Jika digabungkan, Malaysia dan Indonesia menyumbang lebih 80 peratus kepada pasaran minyak sawit global.

Sebagai sebahagian daripada misi itu, mereka akan bertemu Pesuruhjaya Alam Sekitar, Lautan dan Perikanan, Virginijus Sinkevičius, Wakil Tinggi bagi Hal Ehwal Luar Negeri dan Dasar Keselamatan Kesatuan Eropah, Josep Borrell-Fontelle serta Naib Presiden Eksekutif Eropah untuk Perjanjian Hijau dan Pesuruhjaya Tindakan Iklim Dasar, Frans Timmermans.Menteri-menteri itu juga akan bertemu dengan Naib Presiden Parlimen Eropah Heidi Hautala dan Pengerusi Perdagangan Antarabangsa, Bernd Lange. Selain itu, turut dijadualkan ialah majlis makan tengah hari bersama pemimpin industri dan ketua pegawai eksekutif."Malaysia bersedia untuk membantu EU," kata Fadillah.“Apa yang kita mahukan adalah lebih banyak penglibatan kerana keputusan yang diambil oleh mereka memberi kesan kepada Malaysia bukan sahaja pada perspektif ekonomi atau perdagangan tetapi juga kepada pekebun kecil.”Malaysia mempunyai kira-kira 700,000 pekebun kecil dalam bidang pertanian, dengan kira-kira 450,000 pekebun kecil terlibat dalam sektor minyak sawit.Oleh itu, penglibatan adalah penting dan pada masa yang sama Malaysia juga mahu EU mengiktiraf semua tindakan yang diambil oleh kerajaan selama ini.Malaysia menekankan keperluan untuk pendekatan yang seimbang antara mencapai matlamat pembangunan dan cita-cita iklim. Matlamat Pembangunan Lestari/Mampan Pertubuhan Bangsa-bangsa Bersatu (UNSDGs) kekal sebagai keutamaan utama bagi Malaysia.Malah, definisi kelestarian PBB amat jelas iaitu kemampanan atau kelestarian sosial dan ekonomi berada pada tahap yang sama dengan alam sekitar. Dalam kebanyakan takrifan kemampanan, terdapat juga kebimbangan terhadap kesaksamaan sosial dan pembangunan ekonomi.Minyak Sawit Mampan Malaysia (MSPO) adalah antara inisiatif kemampanan, katanya.Fadillah menambah dalam kalangan pengilang, 96 peratus telah mencapai pensijilan MSPO manakala dari segi perladangan 98 peratus, termasuk pekebun kecil.Terdapat dua jenis pekebun kecil - satu yang diselenggarakan seperti Lembaga Kemajuan Tanah Persekutuan (FELDA) dan Lembaga Penyatuan dan Pemulihan Tanah Persekutuan (FELCRA) serta satu lagi kebanyakannya milik keluarga."Kita juga membantu mereka (milik keluarga) untuk memastikan mereka diperakui."Minyak sawit adalah sumber minyak sayuran yang paling efisien.Pokok kelapa sawit memerlukan tanah yang jauh lebih sedikit untuk menjana hasil yang sama berbanding dengan minyak-minyak lain."Jika anda bercakap tentang penebangan hutan, secara perbandingan dengan kacang soya atau biji sesawi dan sebagainya, minyak sawit masih paling produktif dari segi penggunaan tanah," katanya.Minyak sawit menghasilkan lebih banyak minyak setiap hektar berbanding mana-mana tanaman minyak sayuran utama lain, iaitu 3.3 tan sehektar. Sebagai perbandingan, kacang soya menghasilkan hanya 0.4 tan sehektar.Malaysia juga mempunyai Skim Pensijilan Kayu Malaysia (MTCS) dan amalan Pengurusan Hutan Lestari (SFM), dengan tujuan untuk memudahkan akses ke pasaran tunggal EU. - BERNAMA


Peruntukan RM20 bina litar drag tak pernah diluluskan Parlimen

KUALA LUMPUR, 29 Mei-Peruntukan RM20 juta  bagi membangunkan satu litar lumba drag di setiap negeri tidak pernah dibahas dan diluluskan di Parlimen.Kementerian Belia dan Sukan (KBS) menerusi kenyataan memaklumkan, hal ini kerana bekas Perdana Menteri Datuk Seri Ismail Sabri Yaakob telah membubarkan Parlimen selepas pembentangan belanjawan sekali gus menyaksikan bajet tersebut tidak pernah disalur kepada kementerian itu.“Selain itu, bajet tersebut diumumkan tanpa mendapat data dan maklum balas daripada pihak KBS. RM20 juta tidak cukup untuk pembinaan litar di setiap negeri.“KBS amat prihatin terhadap faktor keselamatan anak muda dan tidak berhasrat untuk membina litar berdasarkan konsep sekadar ada. Tidak dinafikan sukan permotoran di litar drag merupakan perlumbaan di platform yang baik dan bermanfaat, namun keselamatan pelumba, penonton dan semua terlibat perlu diberi keutamaan,” menurut kenyataan itu.Kenyataan tersebut dikeluarkan bagi memberi maklum balas kepada Ismail Sabri yang menyarankan agar kerajaan ketika ini, menerusi KBS meneruskan pembinaan litar drag di setiap negeri yang bernilai RM20 juta seperti cadangan kerajaan terdahulu.Bagaimanapun, menurut kenyataan itu KBS kekal proaktif dalam mencari kaedah memastikan sukan permotoran dapat terus dilaksana dalam keadaan terkawal dan selamat walaupun kekangan kewangan ketika ini menghalang usaha pembinaan baharu litar permotoran khasnya litar drag.“Antara usaha dilakukan adalah melalui projek menaik taraf serta memperbaiki kemudahan sedia ada di bawah KBS seperti Litar Antarabangsa Sepang (SIC) yang mencapai spesifikasi antarabangsa serta Litar Lumba Tangkak di Johor bagi penggiat sukan permotoran tempatan.“KBS turut bekerjasama dengan Persatuan Bermotor Malaysia (MAM) dalam memastikan operator serta penganjur sukan permotoran ini dapat melaksanakan program atau aktiviti mereka di litar yang selamat dengan membuat penyenaraian litar-litar kekal yang telah disahkan serta menyediakan spesifikasi minimum bagi litar sementara,” katanya.Pada masa yang sama KBS menerusi Jabatan belia dan Sukan Negara (JBSN) dengan sokongan MAM sedang giat membangunkan garis panduan sukan bermotor termasuk perlumbaan drag dalam usaha untuk mewujudkan persekitaran yang selamat dan kondusif seterusnya mengurangkan risiko perlumbaan. -BERNAMA


Malaysia cadang wujud wilayah ekonomi serantau Johor-Singapura

ISKANDAR PUTERI, 28 Mei - Malaysia bercadang untuk mewujudkan wilayah ekonomi serantau antara Johor dan Singapura dalam usaha mengukuhkan potensi ekonomi negeri tersebut.Menurut Menteri Ekonomi Rafizi Ramli, sudah ada cadangan awal daripada pihak kerajaan negeri, kerajaan persekutuan dan kerajaan Singapura, menerusi pertemuan berkala ketiga-tiga pihak, namun belum lagi diangkat sebagai cadangan rasmi.“Sekarang saya rasa masa sesuai untuk bawa idea dan perbincangan itu dan mulakan (perbincangan) untuk melakukannya secara formal,” kata beliau, di sini.Bagaimanapun, beliau berkata cadangan itu akan diangkatkan pada mesyuarat kabinet terlebih dahulu sebelum dibawa ke Mesyuarat Tahunan Jawatankuasa Bersama Peringkat Menteri Malaysia-Singapura untuk Iskandar Malaysia (JMCIM) yang dijangka diadakan pertengahan Julai ini.Terlebih dahulu, pada sesi dialog libat urus, Rafizi dalam ucapannya berkata Johor akan terus menjadi antara pemacu ekonomi negara terbesar pada masa hadapan, susulan potensi dan kedudukan strategiknya di rantau ini.

Dalam ucapannya, beliau berkata negara memberi fokus kepada sektor peralihan tenaga, Johor adalah berpotensi menjadi penerima manfaat terbesar terutama dengan kedudukannya bersebelahan Singapura

(Rafizi bercakap kepada pemberita selepas menghadiri sesi libat urus kajian separuh penggalRancangan Malaysia ke-12 (RMK12) di Majlis Bandaraya Iskandar Puteri, di sini)

"Johor akan jadi salah satu negeri yang paling berpotensi mendapat laba daripada projek aktiviti peralihan tenaga melibatkan tenaga boleh baharu. Dalam pada itu, Pengerang bukan sahaja dijadikan pusat kimia dan petrokimia tetapi juga perintis kepada tenaga ammonia dan hidrogen," katanya.

Dalam pada itu Rafizi berkata, kerajaan belum bercadang untuk menyemak semula unjuran pertumbuhan ekonomi negara tahun ini susulan penyusutan mata wang ringgit dua minggu kebelakangan ini.Jelasnya, kerajaan akan terus memantau perkembangan mata wang tempatan itu.Beliau berkata penyusutan nilai ringgit dua minggu ini disifatkan banyak dipengaruhi oleh hasil perbincangan mengenai had siling hutang Amerika Syarikat (AS) sekali gus mempengaruhi sentimen pasaran.“Setakat ini terlalu awal untuk menetapkan bahawa kejatuhan mata wang ringgit untuk satu dua minggu ini akan ada kesan kepada projection (unjuran pertumbuhan ekonomi).“Kita perlu menunggu data-data perdagangan dan ekonomi dalam bulan hadapan, dua bulan lagi kerana yang mempengaruhi unjuran pertumbuhan itu bukan sangat melibatkan kadar nilai ringgit tetapi lebih kepada aktiviti perdagangan (seperti) eksport, import, harga minyak dan sebagainya,” katanya kepada pemberita di sini.Tambahnya, terlalu awal untuk menetapkan bahawa kejatuhan mata wang ringgit untuk satu dua minggu ini akan ada kesan kepada unjuran pertumbuhan ekonomi.Bagaimanapun, beliau berkata situasi nilai ringgit sekarang juga turut membawa kebaikan, contohnya pendapatan negara dan juga sektor minyak memandangkan penentuan harga adalah dalam nilai dolar Amerika.Beliau berkata demikian ketika ditanya sama ada kerajaan akan menyemak semula unjuran Keluaran Dalam Negara Kasar (KDNK) dengan perkembangan terkini yang menyaksikan penyusutan mata wang tempatan.Pada tahun ini, kerajaan mengunjurkan pertumbuhan ekonomi pada kadar empat hingga lima peratus


Peranan surat khabar masih penting - Anwar

IPOH, 28 Mei - Surat khabar tetap mempunyai peranan penting dalam menyalurkan maklumat dan berpotensi untuk bertahan jika mengekalkan mutu dan integritinya, kata Perdana Menteri Datuk Seri Anwar Ibrahim. Anwar berkata walaupun media sosial kini mengambil alih peranan akhbar fizikal, namun beliau masih berpandangan surat khabar mempunyai peranan yang lebih tinggi dan wajar berbanding media sosial. "Saya masih mewakili fikiran lama, saya masih setiap hari selain melihat sedikit perkembangan di media sosial, saya masih wajib membaca surat khabar setiap hari," katanya ketika berucap merasmikan Hari Wartawan Nasional (HAWANA) 2023 di sini.Turut hadir Timbalan Perdana Menteri Datuk Seri Dr Ahmad Zahid Hamidi, Menteri Komunikasi dan Digital Fahmi Fadzil dan Timbalannya Teo Nie Ching. Hadir sama Menteri Besar Perak Datuk Seri Saarani Mohamad dan Pengerusi Jawatankuasa Komunikasi, Multimedia dan NGO Perak Mohd Azlan HelmiBertemakan “Media Bebas Tunjang Demokrasi”, kira-kira 1,000 pengamal media menghadiri majlis yang diadakan untuk mengiktiraf peranan media itu. Dalam pada itu, Anwar berkata tugas seorang wartawan itu bukan sekadar perakam idea, sebaliknya pencetus idea yang berteraskan nilai.“Bila berkata bicara negara ini MADANI, demokrasi, maknanya kita nak terapkan nilai, bukan fahaman sempit yang boleh melemah dan mematikan semangat atau pecah belahkan rakyat.Jadi pembentukan nilai dan MADANI itu penting, ini (MADANI) istimewa dan unik kerana menekankan nilai dan akhlak itu mendasari pemikiran, pembangunan, kebebasan kewartawanan dan lain lain, jadi saya gesa rakan-rakan untuk sebarkan maklumat berdasarkan ilmu dan nilai,” katanya.

(Datuk Seri Anwar Ibrahim melawat pameran yang diadakan sempenaHAWANA 2023 diiringi Ketua Pegawai Eksekutif BERNAMA Roslan Ariffinbagi merasmikan sambutan HAWANA 2023 di Hotel Casuarina hari ini/FOTO BERNAMA)

Anwar juga berkata media negara ini perlu kekal bebas sepenuhnya dari sebarang bentuk pengaruh dan tekanan, bagaimanapun perlu mengelak daripada mengeluarkan unsur-unsur yang mengungkit permusuhan kaum dan agama.Pada majlis hari ini juga, Perdana Menteri turut mengumumkan peruntukan permulaan RM1 juta untuk Tabung Kasih@HAWANA yang diwujudkan sempena HAWANA 2023 bagi menyantuni pengamal media, bekas petugas media dan wartawan veteran yang memerlukan bantuan.Tabung Kasih@HAWANA merupakan inisiatif Kementerian Komunikasi dan Digital dan dilaksanakan menerusi Pertubuhan Berita Nasional Malaysia (Bernama) sebagai usaha berterusan membantu komuniti media yang berdepan dengan kesukaran dan cabaran hidup.Anwar turut menyampaikan sumbangan daripada tabung berkenaan kepada tiga wartawan veteran di Perak iaitu bekas pemberita bebas Ou So Ha @ Ou Kok Meng, 74, pemberita sambilan akhbar Tamil Malar V Maniam, 76 dan Editor portal berita Independent.my Haron Shafei, 65.Terdahulu di bawah inisiatif sama Haslinda Ahmad, balu kepada jurukamera TV3 Perak, Allahyarham Rosli Abu Bakar, turut menerima sumbangan itu. - BERNAMA


Peruntukan RM5 juta kepada MBM

PORT DICKSON, 28 Mei - Sebanyak RM5 juta diperuntukkan kepada Majlis Belia Malaysia (MBM) setahun bagi memperkasa golongan muda untuk memacu negara.Perdana Menteri, Datuk Seri Anwar Ibrahim, berkata peruntukan itu diberikan memandangkan beliau berpuas hati terhadap prestasi yang ditonjolkan dan berharap agar MBM tidak mempunyai masalah kewangan."Pembinaan, permintaan supaya pentadbiran MBM dan program-program itu,  tidak ada kekangan daripada segi kewangan. Kita bantu secara yang mampu, tetapi oleh kerana memandangkan saudara Mohd Izzat Afifi Abdul Hamid dan rakan-rakan menunjukkan kesungguhan mereka, termasuk dalam menjayakan Negara Madani, dengan keyakinan, dengan ilmu, dengan nilai, dengan ihsan, maka saya setuju supaya diberikan peruntukan RM5 juta," kata Anwar di sini.

(Anwar ketika berucap padaMajlis Perasmian Sambutan Hari Belia Negara Peringkat Kebangsaan, di sini)

Menurut beliau, MBM mempunyai keistimewaan tersendiri kerana mewakili persatuan, kaum, dan agama, sekaligus boleh mendidik belia mengenai semangat perpaduan.Pada majlis berkenaan, beliau turut menyempurnakan pelancaran Model Pembangunan Belia Madani 2030 (MPBM2030) yang menjadi pelengkap kepada Dasar Belia Malaysia.Turut hadir Menteri Besar Negeri Sembilan Datuk Seri Aminuddin Harun serta Menteri Belia dan Sukan Hannah Yeoh Tseow Suan.Anwar berkata MBM perlu memperincikan laporan mengenai hala tuju, menerusi peruntukan yang diumumkan itu, dan beliau mahukan dalam tempoh sebulan ini, MBM memberikan laporan mengenai rancangan pertubuhan itu bagi menambah keanggotaan para belia."Keduanya memastikan penyertaan wanita di semua peringkat termasuk pimpinan MBM, bermula dengan penyertaan 30 peratus, dan ketiganya memperhebatkan program, ekonomi, latihan serta kebajikan termasuk kesedaran belia dalam menunaikan tanggungjawab mereka dalam negara ini," katanya.Beliau berkata para belia perlu mempunyai keyakinan, idealisme, berprinsip, menghormati antara satu sama lain dan tolak segala rasuah."Anak muda sekarang mesti sedar bahawa masa depan mereka tentukan, dengan syarat mereka mempunyai komitmen, sikap mahu menimba ilmu dan menolak kemungkaran, tolak rasuah dan kezaliman dan angkat martabat rakyat," katanya.Bersempena Hari Belia Negara kali ini yang bertemakan 'Ini Masa Kita', Anwar berkata jangan ada pula yang menggunakan agama dan kaum untuk merosakkan negara.Anwar yang pernah memimpin MBM pada era 70-an berkata menerusi semangat dan prinsip MBM terdahulu, ia menyebabkan beliau tegas untuk memerangi rasuah pada hari ini.Perdana Menteri turut melancarkan Model Pembangunan Belia Madani 2030 (MPBM2030) yang menjadi pelengkap kepada Dasar Belia Malaysia, dan selari dengan dasar nasional terkini di majlis hari ini. MPBM2030 dibangunkan berdasarkan aspirasi golongan belia yang terkesan akibat pandemik COVID-19 memberikan penekanan kepada empat teras, 11 objektif, 14 strategi dan 39 inisiatif. Model ini disasarkan dapat melahirkan warganegara belia yang dinamik, kompeten, berdaya saing dan berdaya tahan dalam mendepani cabaran masa kini serta perubahan masa hadapan.Sementara itu Perdana Menteri berkata syarikat berkaitan kerajaan seperti Khazanah Nasional Bhd dan Petronas dicadangkan supaya dilibatkan dalam program latihan belia yang memberikan tumpuan dalam aspek kepemimpinan.Anwar berkata beliau akan membawa cadangan berkaitan program latihan di institut latihan belia di bawah Kementerian Belia dan Sukan (KBS) ke peringkat Jemaah Menteri untuk diluluskan dalam masa terdekat."Saya akan bawa untuk pertimbangan Jemaah Menteri dalam masa terdekat supaya agensi-agensi terlibat, baik Perkeso, Khazanah, Petronas; untuk turut terlibat dalam program latihan di institut latihan belia di bawah KBS,” katanya.


KPT bakal laksana pendidikan secara anjal

KOTA TINGGI, 28 Mei - Pelaksanaan pendidikan secara anjal bakal dilaksanakan Kementerian Pengajian Tinggi (KPT), termasuk melaksanakan sesi pembelajaran beberapa tahun di universiti dan di rumah secara dalam talian.Menteri Pengajian Tinggi, Datuk Seri Muhamed Khaled Nordin berkata perubahan tersebut bagi menarik lebih ramai golongan muda melanjutkan pengajian ke peringkat tinggi. Perubahan lain yang dibincangkan ialah tempoh sebahagian kursus dipendekkan dari empat tahun kepada tiga tahun, selain kemasukan ke Program Pendidikan Dan Latihan Teknikal dan Vokasional (TVET), berdasarkan kepada keputusan peperiksaan awam. "Kita akan tekankan juga kepada latihan industri dan latihan di tempat kerja, maknanya tidak semuanya mesti dalam kelas, kalau latihan di tempat kerja beberapa bulan dalam industri di luar, di lapangan," kata Khaled, di sini.

(Khaled bercakap kepada pemberita selepas Program Semarak Komuniti bersamaUniversiti Malaysia Terengganu (UMT) di Sekolah Kebangsaan Sedili Besar, di sini)

Jelasnya lagi, jumlah permohonan kemasukan ke universiti awam dari tahun 2020 hingga 2022 meningkat hingga 85 peratus.


Pupuk nilai membaca, realisasi aspirasi Malaysia Madani

KUALA LUMPUR, 27 Mei- Pemupukan nilai membaca dalam masyarakat penting ke arah merealisasikan Malaysia Madani.Ia senada dengan konsep pertama dan kedua aspirasi itu, iaitu ‘Kemampanan’ dan ‘Kesejahteraan’.Jelas Perdana Menteri, Datuk Seri Anwar Ibrahim budaya membaca juga perlu dimulakan secara serius di peringkat ibu bapa."Budaya membaca ini budaya iqra', maknanya tradisi membaca dan ilmu itu sebati dan serasi dengan kefahaman kita tentang Islam. "Negara Malaysia dan Malaysia Madani tidak mungkin terangkat tanpa akhlak, tanpa nilai dan tanpa kesediaan anak-anak untuk membudayakan ilmu melalui pembacaan yang luas."Media sosial saya tidak boleh pertikai kepentingannya tetapi percayalah kalau nak menjadi manusia dan insan yang ada nilai, akhlak berilmu mesti mulakan tradisi membaca secara serius," katanya.

(Perdana Menteri, Datuk Seri Anwar Ibrahim menyampaikan ucapan pada Perasmian Pesta Buku Antarabangsa Kuala Lumpur 2023 di Pusat Dagangan Dunia Kuala Lumpur hari ini/Foto Bernama)

Beliau berkata demikian pada Majlis Perasmian Pesta Buku Antarabangsa Kuala Lumpur 2023, di Pusat Dagangan Dunia Kuala Lumpur, hari ini.Program yang berlangsung selama 10 hari hingga 4 Jun itu menyasarkan 900,000 pengunjung dan menghimpunkan 211 syarikat pempamer dalam industri perbukuan dari dalam dan luar negara seperti China.

Majlis Buku Kebangsaan terima penglibatan besar delegasi ChinaSementara itu, Anwar berkata penglibatan besar delegasi China dalam Majlis Buku Kebangsaan bukti peningkatan persahabatan antara Malaysia dan republik itu."Majlis Buku Kebangsaan kali ini mendapat penyertaan besar, delegasi yang besar dari republik China dan ini menunjukkan satu kesediaan persahabatan yang meningkat di antara kita dan negara China.


PUTRAJAYA, 26 Mei- Ketua Pengarah Bahagian Hal Ehwal Undang-undang (BHEUU) Jabatan Perdana Menteri (JPM), Datuk Seri Khairul Dzaimee Daud membuat laporan polis terhadap kumpulan yang mendakwa waris Kesultanan Sulu.Ia berikutan tuntutan difailkan kumpulan itu melalui Notis Timbang Tara yang diserahkan kepada kerajaan Malaysia pada 30 Julai 2019 melibatkan anggaran tuntutan melebihi US$32 bilion. “Ketua Pengarah BHEUU JPM membuat laporan ini kerana tuntutan ini merupakan satu ancaman kepada keselamatan negara,” menurut kenyataan Sekretariat Khas JPM. Kenyataan itu menyebut, rentetan daripada insiden pencerobohan Lahad Datu, Sabah pada 2013, kerajaan Malaysia mengisytiharkan Kumpulan Royal Sulu Force (RSF) sebagai entiti pengganas yang terbabit dalam tragedi pencerobohan tersebut.Seorang daripada penuntut, Fuad A. Kiram juga diklasifikasikan sebagai pengganas bawah Seksyen 66B Akta Pencegahan Pengubahan Wang Haram Pembiayaan Keganasan dan Hasil daripada Aktiviti Haram 2001 (AMLAATFUAA) pada 6 April 2023. Menurut kenyataan itu, laporan polis dibuat dengan mengambil kira wujudnya elemen sabotaj terhadap ekonomi dan ancaman kepada keselamatan negara melalui tindakan agresif penuntut yang dipercayai menyalah guna proses timbang tara antarabangsa.Dengan membuat laporan polis, dipercayai satu siasatan jenayah akan dimulakan oleh pihak berkuasa demi menjamin keamanan, keselamatan dan kestabilan negara.

(Tuntutan kumpulan dakwa waris Kesultanan Sulu: Laporan polis dibuat/Foto fail)


Sempena Hawana, pengamal media diperkenan baca khutbah Jumaat

IPOH, 23 Mei- Sultan Perak, Sultan Nazrin Muizzuddin Shah memperkenan pengamal media di negeri Perak diberikan penghormatan untuk membaca Khutbah Jumaat di beberapa masjid sempena sambutan Hari Wartawan Nasional (HAWANA) yang diadakan di sini pada 27 sehingga 29 Mei ini.Salah seorang daripada mereka merupakan Penerbit Rancangan RTM Perak, Mohd Fahmi Mohd Nor.Yang Dipertua Majlis Agama Islam dan Adat Melayu Perak (MAIPk) Tan Sri Mohd Annuar Zaini dalam satu kenyataan memaklumkan perkenan itu bagi mengiktiraf peranan penting para wartawan kepada kepada negara.Baginda menitahkan supaya khutbah Jumaat di negeri Perak esok (26 Oktober 2023) bertemakan 'Kewartawanan: Menyempurnakan Tugas Berlandaskan Nilai-Nilai Islam'."Baginda memperkenankan pengamal media diberikan peluang dan penghormatan membaca Khutbah Jumaat di masjid-masjid di negeri Perak pada 26 Mei 2023," menurut kenyataan itu.

(Sultan Perak, Sultan Nazrin Muizzuddin Shah)

Terdahulu Jabatan Penyiaran Perak serta Persatuan Pengamal Media Perak telah mengemukakan tiga nama pengamal media kepada Pengarah Jabatan Agama Islam Perak untuk mendapat tauliah membaca khutbah di tiga buah masjid di negeri Perak.Mohd Fahmi yang juga Wartawan RTM Perak mendapat perkenan tauliah oleh Sultan Perak untuk membaca Khutbah Jumaat di Masjid Muhibbuddin Shah Ipoh.Selain itu, Editor Rencana Agama dan Sastera, Berita Harian, Mohd Nazmi Yaacob akan membaca khutbah di Masjid Negeri (Masjid Sultan Idris Shah II). Manakala, wartawan Sinar Harian Perak Saifullah Ahmad pula akan membaca khutbah di Masjid Sultan Azlan Shah Ipoh.


RM500 juta laksana program penstabilan harga minyak masak 2023

(Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh ketika sesi soal jawab lisan sidang Dewan Rakyat hari ini)

KUALA LUMPUR, 25 Mei- Sebanyak RM500 juta diperuntukkan bagi pelaksanaan Program Skim Penstabilan Harga Minyak Masak (COSS) pada tahun ini.Menurut Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh, tahun lalu peruntukan bagi program tersebut adalah sebanyak RM400 juta.Jelasnya, jumlah peruntukan untuk menyediakan minyak sawit bersubsidi itu tertakluk kepada harga minyak sawit mentah (cpo)."Sekiranya harga cpo meningkat maka dana yang diperlukan untuk melaksanakan program juga turut meningkat jumlah peruntukkan yang diperlukan adalah berdasarkan ketetapan dasar bagi menyediakan sebanyak 60 ribu metrik tan sebulan atau kira-kira 60 juta paket sekilo, sebulan, jelas Fuziah ketika menjawab pertanyaan Ahli Parlimen Kepong, Lim Lip Eng dalam sidang Dewan Rakyat, hari ini.

Lip Eng meminta pihak kementerian menyatakan berapa dana wang dan tan subsidi minyak masak yang telah diluluskan pada tahun 2022 dan 2023 serta syarikat diluluskan.Tambahnya, peruntukan dikemas kini bagi menyediakan kos pada 2022 adalah sebanyak RM2.42 bilion dan pada tahun ini sebanyak RM1.6 bilion tertakluk kepada pergerakan pergerakan naik turun harga cpo.KPDN telah melantik 366 syarikat pembungkus di seluruh negara bagi membekalkan minyak masak bersubsidi dalam pasaran.


Skim Latihan Industri buka peluang pelatih dapat pekerjaan

KUALA LUMPUR, 24 Mei - Seramai 3,787 bilangan pelatih menerima manfaat menerusi Skim Latihan Industri yang dilaksana Kementerian Sumber Manusia dari Januari hingga April 2023.Timbalan Menteri, Mustapha Sakmud berkata, jumlah itu melibatkan bantuan kewangan RM7.42 juta.Pelaksanaan insentif itu telah membantu pelajar menjalani latihan industri dengan pelbagai syarikat; seterusnya mendedahkan mereka dengan alam pekerjaan.Turut dilaksanakan Inisiatif Program Latihan Industri Berstruktur Nasional (MySIP)."Kriteria pelaksanaan MySIP menetapkan latihan industri adalah sekurang-kurangnya selama 10 minggu dan pelatih industri dibayar elaun bulanan minima sebanyak RM500.00 sebulan bagi pelatih industri SKM-1 hingga SKM-4, dan minima RM600.00 bagi SKM-5 Diploma, Sarjana Muda, sarjana dan Sarjana Kedoktoran (PHD). "Di pihak syarikat, inisiatif MySIP ini memberikan pelepasan cukai berganda ke atas elaun bulanan yang dibayar kepada pelatih industri, dan pelepasan cukai sehingga RM5,000 kepada pelatih industri," katanya menjawab pertanyaan wakil Hulu Langat, Mohd Sany Hamzan.Pada tahun lalu, lebih 700 syarikat menerima manfaat daripada insentif tersebut termasuk Petronas.Berdasarkan Laporan Trend MySIP 2022, sebanyak 33 peratus daripada pelatih industri mendapat tawaran pekerjaan pertama di syarikat mereka selepas menjalani latihan industri.

(Timbalan Menteri Sumber Manusia, Mustapha Sakmud)


LIMA' 23: Perkukuh Malaysia sebagai hab serantau aeroangkasa, maritim

LANGKAWI, 24 Mei -Pengajuran Pameran Maritim dan Aeroangkasa Antarabangsa Langkawi (LIMA' 23) berupaya memperkukuh Malaysia sebagai hab serantau bagi industri aeroangkasa dan maritim.Perdana Menteri, Datuk Seri Anwar Ibrahim berkata menerusinya objektif Rangka Tindakan Industri Aeroangkasa Malaysia (MAIB) dan Pelan Induk Perkapalan Malaysia mampu direalisasikan.

"Saya berbangga kerana negara kita memainkan peranan penting dalam pertumbuhan industri aeroangkasa dan marin. "Pada 2021 sahaja ia bernilai hampir AS$300 bilion dalam aeroangkasa dan AS$170 bilion dalam maritim," kata Anwar ketika berucap selepas melakukan lawatan ke Pusat Pameran Antarabangsa Mahsuri (MIEC), di sini.Datuk Seri Anwar sebelum itu melakukan lawatan ke pameran statik yang mempamerkan beberapa aset pertahanan udara antaranya F/A18D Hornet milik Tentera Udara Diraja Malaysia (TUDM) di landasan terbang atau tarmac berhadapan MIEC.Anwar turut meluangkan masa bertemu barisan pasukan udara yang terlibat dengan pertunjukan aerobatik membabitkan lima buah negara.Ini termasuk Indonesia, China, Korea Selatan, Rusia dan Emiriah Arab Bersatu. Sementara itu, Anwar turut mengadakan pertemuan dua hala dengan Menteri Pertahanan Kebangsaan Korea Selatan, Lee Jong-sup.Pertemuan yang berlansung selama setengah jam itu membincangkan pelbagai perkara mengenai isu semasa dan industri pertahanan kedua-dua negara.Turut sama pada pertemuan tersebut, Menteri Luar, Datuk Seri Dr. Zambry Abdul Kadir.Jong-sup yang dalam rangka lawatan rasmi ke Malaysia sempena LIMA’ 23 turut melawat pameran di MIEC dan dijadual pulang ke Korea Selatan, hari ini.Beberapa perjanjian persefahaman (MOU) turut dimeterai antara Malaysia dan Korea Selatan menerusi pameran dwitahunan ini, selain mengadakan penerbangan persahabatan TUDM dan Black Eagles. Selain Lee Jong-sup, Anwar turut menerima kunjungan Menteri Pengangkutan dan Penerbangan Awam Somalia, Fardowsa Osman Egal.


Kekang ketirisan subsidi bahan api, nelayan perlu isytihar hasil pendapatan

KUALA LUMPURM 24 Mei - Kerajaan komited dalam memastikan bantuan subsidi bahan api nelayan benar-benar digunakan untuk aktiviti penangkapan ikan.Kementerian Pertanian dan Keterjaminan Makanan meletakkan syarat nelayan perlu mengisytihar hasil pendapatan sebelum membuat pembelian diesel bersubsidi.Menurut Timbalan Menteri, Chan Foong Hin, penguatkuasaan dan pemantauan dijalankan berterusan agar tidak berlaku ketirisan dalam perbelanjaan kerajaan dalam Ops Tiris.Ops Tiris dilancarkan selama enam bulan bermula 1 Mac sehingga 31 Ogos depan bagi memastikan pelaksanaan subsidi diesel tidak mengalami ketirisan dan sampai ke pihak yang layak menerimanya."Tindakan penguatkuasaan ini melibatkan jabatan kerajaan dan agensi penguatkuasaan antaranya Maritim Malaysia (APMM), Polis Diraja Malaysia (PDRM), Kastam, Imigresen, Lembaga Hasil Dalam Negeri (LHDN), Jabatan Perikanan Malaysia (DOF) dan Lembaga Kemajuan Ikan Malaysia (LKIM) bagi memantapkan lagi tadbir urus korporat dan tatakelola berkaitan pengurusan penyaluran minyak bersubsidi di peringkat LKIM dan persatuan nelayan," katanya menjawab pertanyaan wakil Bukit Gantang, Datuk Syed Abu Hussin Hafiz Syed Abdul Fasal.Tambahnya kecekapan kaedah agihan, jualan di jeti atau pusat jualan juga dipertingkat selain memerlukan sokongan padu komuniti nelayan untuk melaporkan sebarang aktiviti penyelewengan kepada pihak berkuasa.


LIMA '23: PM luang masa lawat pameran di MIEC pada hari ke-2

LANGKAWI, 24 April - Perdana Menteri Datuk Seri Anwar Ibrahim mengadakan lawatan ke Pusat Pameran Antarabangsa Mahsuri (MIEC).Beliau dan isteri Datuk Seri Dr Wan Azizah Wan Ismail tiba kira-kira pukul 8.35 pagi tadi.Ketibaan Perdana Menteri diringi Menteri Pengangkutan, Anthony Loke dan Panglima Tentera Udara, Jeneral Tan Sri Mohd Asghar Khan Goriman Khan.Beliau kemudian melawat pameran statik pesawat yang menampilkan beberapa aset pertahanan udara milik TUDM.Datuk Seri Anwar turut bertemu barisan pasukan udara yang terlibat dengan pertunjukan aerobatik membabitkan lima buah negara iaitu Indonesia, China, Korea Selatan, Rusia dan Emiriah Arab Bersatu.

(Perdana Menteri Datuk Seri Anwar Ibrahim (kanan) melihat aset ketenteraan yang dipamerkan ketika mengadakan walkabout sempena Pameran Maritim dan Aeroangkasa Antarabangsa Langkawi (LIMA'23) di Tarmac Pusat Pameran Antarabangsa Mahsuri (MIEC) hari ini/FOTO BERNAMA)

Usai di landasan terbang atau TARMAC, Perdana Menteri dan isteri kemudian memasuki dewan utama MIEC yang melibatkan pelbagai pavilion dan reruai.LIMA edisi kali ini menampilkan 525 pempamer mewakili 140 syarikat seluruh dunia.LIMA ‘23 bertemakan “Titik Perhubungan Perdagangan Maritim dan Aeroangkasa Asia” bermula semalam hingga 27 Mei ini.


Wang Tidak Dituntut (WTD) kini cecah RM11.2 bilion - Ahmad Maslan

(Timbalan Menteri Kewangan, Datuk Seri Ahmad Maslan/FOTO BERNAMA)

KUALA LUMPUR, 24 Mei - Sebanyak RM11.2 bilion jumlah Wang Tidak Dituntut (WTD) yang diuruskan oleh Jabatan Akauntan Negara (JANM) sehingga 30 April lalu, kata Timbalan Menteri Kewangan, Datuk Seri Ahmad Maslan.Ahmad berkata 70 peratus daripadanya adalah wang dalam akaun bank yang tidak aktif melebihi tujuh tahun.Manakala, dua lagi kategori termasuk wang lebihan dalam akaun perdagangan antara pembekal dan syarikat bagi tempoh dua tahun atau lebih."Definasi wang tak dituntut ini ada tiga. Pertama, wang yang tidak dibayar kepada empunya seperti gaji, bonus, dividen dalam tempoh setahun atau lebih.“Kedua, wang dalam akaun perdagangan antara pembekal dan syarikat ada lebihan dalam tempoh dua tahun atau lebih.“Ketiga paling banyak sekali iaitu 70 peratus daripada 11.2 bilion ini ialah wang dalam akaun bank yang tidak aktif dalam tempoh tujuh tahun atau lebih," kata Ahmad dalam sesi pertanyaan bagi jawab lisan di Dewan Rakyat hari ini.

Sehingga semalam, sebanyak RM3.3 bilion Wang Tidak Dituntut sudah dikembalikan kepada rakyat.Menurutnya, rakyat boleh mendapat kembali wang berkenaan dalam masa empat belas ke tiga puluh hari sekiranya melengkapi dokumen yang diminta.Katanya, rakyat boleh membuat semakan dan menuntut wang wang terbabit melalui laman sesawang Jabatan Akauntan Negara di www.JANM.my atau melalui portal E-GUMIS.“Siapa-siapa nak tuntut tak perlu sediakan ejen. Tak perlu buat pembayaran. Boleh terus ke portal tersebut dan mereka akan proses,” kata Ahmad.


Beli minyak subsidi: KPKM syaratkan nelayan isytihar hasil pendapatan

KUALA LUMPUR, 24 Mei-Langkah Kementerian Pertanian dan Keterjaminan Makanan (KPKM) mensyaratkan setiap nelayan perlu mengisytiharkan hasil pendapatan sebelum membuat pembelian minyak bersubsidi, merupakan salah satu langkah bagi memastikan bantuan subsidi itu digunakan untuk aktiviti penangkapan ikan.Timbalan Menterinya, Chan Foong Hin berkata,  Penguatkuasaan dan pemantauan terhadap penyaluran minyak diesel bersubsidi nelayan juga akan dijalankan secara berterusan agar tidak berlaku ketirisan dalam perbelanjaan kerajaan." Ops Tiris bertujuan memastikan pelaksanaan subsidi diesel tidak mengalami ketirisan dan sampai ke pihak yang layak menerimanya."Tindakan penguatkuasaan ini melibatkan jabatan Kerajaan dan agensi penguatkuasaan antaranya APMM, PDRM, KASTAM, Imigresen, LHDN, LKIM dan DOF", katanya ketika menjawab pertanyaan wakil Bukit Gantang, Datuk Syed Abu Hussin Hafiz Syed Abdul Fasal di Parlimen hari ini.Tambah Foong Hin, kecekapan kaedah agihan, jualan di Jeti dan pusat jualan juga akan dipertingkatkan selain komitmen dan sokongan komuniti nelayan dalam melaporkan sebarang aktiviti penyelewengan kepada pihak berkuasa.

(Timbalan Menteri KPKM, Chan Foong Hin/FOTO RTM)


Dua kategori bankrap dapat pelepasan tanpa perlu melalui bantahan pemiutang - Azalina

KUALA LUMPUR, 23 Mei - Individu bankrap yang tidak mampu menguruskan diri sendiri akibat penyakit mental serta individu berusia 70 tahun ke atas layak dilepaskan tanpa perlu melalui bantahan pemiutang, kata Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said.Azalina berkata dua kategori baharu itu layak dilepaskan melalui pengeluaran sijil Ketua Pengarah Insolvensi (KPI) bawah Pindaan Akta Insolvensi 1967.Katanya, bagi individu bankrap yang mengidap penyakit mental perlu disahkan oleh pakar psikatiari hospital kerajaan."Pindaan itu selaras dengan hasrat kerajaan untuk memelihara kebajikan bankrap. Golongan ini tidak lagi mempunyai keupayaan untuk memberikan kerjasama dan sumbangan kepada pentadbiran kebankrapan."Faktor kepentingan awam juga perlu diambil kira memandangkan pentadbiran kebankrapan melibatkan dana awam yang perlu digunakan dengan optimum,” katanya ketika membentangkan Rang Undang-Undang Insolvensi (Pindaan) 2023 di Dewan Rakyat pada Selasa.Beliau berkata pindaan itu melibatkan Fasal 8, subseksyen 33B (2A) dengan masukan dua kategori itu sebagai perenggan (e) dan (f).


Dewan Rakyat lulus RUU kesalahan percubaan bunuh diri

KUALA LUMPUR, 23 Mei - Dewan Rakyat meluluskan Rang Undang-Undang (RUU) Kanun Keseksaan (Pindaan) 2023 bagi memansuhkan kesalahan percubaan bunuh diri.Timbalan Menteri di JPM (Undang-undang dan Reformasi Institusi) Ramkarpal Singh dalam sesi penggulungan berkata pindaan itu bertujuan meminda Akta Kesihatan Mental 2001 (Akta 615).Ia susulan pemansuhan kesalahan percubaan bunuh diri di bawah Seksyen 309 Kanun Keseksaan (Akta 574).Pindaan menyentuh kuasa penyelamatan individu yang cuba membunuh diri kata beliau yang juga ahli parlimen Bukit Gelugor."Perkataan tangkapan yang digunakan bawah akta ini adalah perlu diambil dalam konteksnya, iaitu konteks di sini ialah untuk menyelamatkan seseorang mangsa, bukannya untuk menangkap mangsa tersebut. "Seksyen 11 ini niatnya adalah jelas ialah untuk menyelamatkan seorang yang mungkin mempunyai kecelaruan mental, tetapi juga subseksyen b yang menyatakan bahawa orang yang perlu diselamatkan iaitu seseorang yang ingin membunuh diri, " katanya.Dalam pada itu beliau menjelaskan, pelbagai usaha dilakukan dalam menangani kes percubaan membunuh diri.Antaranya, Kementerian Kesihatan (KKM) telah membangunkan Model Latihan Pencegahan Bunuh Diri, bagi pasukan Pegawai 'Intervensi Crisis'.Pasukan tersebut dianggotai Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Jabatan Kebajikan Masyarakat dan Maritim Malaysia."Latihan di peringkat kebangsaan telah dilaksanakan pada tahun 2022, yang melibatkan lebih 50 orang anggota polis, dan juga bomba. Modul latihan ini juga termasuk kemahiran berkomunikasi," tambahnya

Selain itu, KKM turut menyediakan empat institusi kesihatan mental khusus bagi individu yang memerlukan pemeriksaan.Malah KKM turut membangunkan 'The National Suicide and Fatal Injury Registry' yang dijangka siap pada akhir tahun ini."Empat institusi mental telah menyediakan perkhidmatan penilaian kesihatan mental peribadi yang mana bagi individu-individu yang memerlukan pemeriksaan tersebut akan diletakkan bawah pakar-pakar psikiatri yang bertauliah."Orang yang dituduh mesti menjalani pemeriksaan ini bawah perintah mahkamah dan laporan pakar akan disediakan dalam tempoh sebulan," jelasnya lagi.KKM turut bekerjasama dengan Kementerian Pendidikan (KPM) menerusi Program Minda Sihat Sekolah.Ia bertujuan memperkasa aspek psikososial dan kesejahteraan emosi serta menerapkan ilmu kemahiran dan daya tindak dalam kalangan kanak-kanak dan remaja.Sementara itu, beliau turut menjelaskan bagi kes percubaan membunuh diri membabitkan individu beragama Islam, pendekatan psikososial dan intervensi perkhidmatan KKM digunakan.


RTM rangka strategi lebih komprehensif perkukuh jenama di Asia Pasifik

BALI, 23 Mei - Radio Televisyen Malaysia (RTM) merangka strategi lebih komprehensif untuk memperkukuhkan lagi jenama stesen penyiaran awam itu di Asia Pasifik.Ini termasuk memanfaatkan sepenuhnya penggunaan media baharu yang selari dengan teknologi terkini.Ketua Pengarah Penyiaran RTM, Suhaimi Sulaiman berkata dengan strategi yang lebih luas itu akan memastikan setiap kandungan yang dikongsi mampu menarik minat penduduk rantau Asia untuk mengikuti siaran RTM.Tambahnya, dengan strategi itu dapat meningkatkan jumlah audiens dan pendapatan buat RTM."Ini dapat dibuktikan apabila Sukan SEA baru-baru ini, kita mempunyai penonton dari Indonesia dan Thailand."Seperti yang saya katakan dalam sesi pembentangan tadi, apa salahnya kalau kita buat konsert dengan artis-artis Malaysia yang diminati oleh Indonesia, Thailand dan Singapura dan kita siarkan secara langsung melalui aplikasi TikTok dan mungkin tidak perlu disiarkan secara langsung melalui televisyen pun."Ini peluang untuk RTM. Fikirkan tentang nilai komersialnya. Ia platform untuk jana pendapatan menerusi produk dan perkhidmatan yang RTM tawarkan," katanya pada Sidang Kemuncak Asia (AMS) 2023 di sini hari ini.

(Ketua Pengarah Penyiaran, Suhaimi Sulaiman dalam sesi pembentangan Sidang Kemuncak Asia (AMS) 2023 di Bali hari ini)

Terdahulu, Suhaimi menjadi panel dalam sesi pembentangan bertajuk 'Strategi Memastikan Media Tradisional Kekal Relevan Dalam Era Over-the-top (OTT) dan User-generated content (UGC).AMS Edisi ke-18 berlangsung selama lima hari sejak Ahad lalu disertai lebih 400 peserta yang mewakili 40 buah negara bertemakan ‘Media Memperkasa Kemampanan Ekonomi’.


Sarawak tubuh lembaga penjaga urus dana kekayaan berdaulat - Abang Johari

(Premier Tan Sri Abang Johari Tun Openg/FOTO UKAS)

KUALA LUMPUR, 23 Mei - Kerajaan negeri Sarawak akan menubuhkan Lembaga Penjaga yang dianggotai oleh lapan pakar kewangan dan pelaburan bagi menguruskan Dana Kekayaan Berdaulat Sarawak secara profesional .Premier Tan Sri Abang Johari Tun Openg berkata kerajaan negeri kini dalam proses mengenal pasti individu terbabit yang boleh bertugas dengan profesional serta telus untuk memastikan dana itu dapat diurus sebaik mungkin.“Kita perlu meneliti aspek personaliti, integriti dan latar belakang profesional itu untuk menggalas tugas dalam lembaga pengarah. Mereka bukan hanya rakyat Sarawak dan bukan sahaja rakyat Malaysia.“Lembaga ini adalah multinasional dan merangkumi mereka yang berpengalaman dalam pasaran modal serta modal permulaan awal yang pelbagai,” katanya kepada pemberita pada acara Sidang Kemuncak Perbankan dan Kewangan Malaysia Kelima 2023 di sini, hari ini.Mengulas selanjutnya, Abang Johari berkata penubuhan dana kekayaan tersebut juga berpandukan Prinsip Santiago bagi memastikannya dapat membantu mengekalkan sistem kewangan global yang stabil selain aliran modal dan pelaburan secara bebas.Dari segi pengurusan dana, kerajaan negeri akan turut memastikan hasil pulangannya dapat dimanfaatkan untuk terus memaksimumkan dana tersebut.

Terdahulu dalam ucap tamanya, Abang Johari menjelaskan bahawa dana itu akan menggunapakai model pemaksimum modal dan berdasarkan dana kekayaan Norway -- Dana Pencen Global Kerajaan Norway yang mempunyai saiz dana US$1.25 trilion (US$1=RM4.56).Malah, model sama turut digunapakai oleh Perbadanan Dana Kekal Alaska (dengan saiz dana US$70.6 bilion) di Amerika Syarikat (AS) dengan semua negara terbabit mempunyai hasil daripada sumber minyak dan gas seperti Sarawak.“Saya juga sedar bahawa dana kekayaan berdaulat ini turut menjadi strategi bagi sebahagian besar negara untuk melabur lebihan modal ke dalam pasaran serta pelaburan lain.“Sehubungan itu, kita perlu membangunkan kekayaan untuk Sarawak apabila simpanan minyak dan gas semakin berkurangan di masa depan,” katanya.Sarawak menubuhkan dana tersebut dengan peruntukan awal RM8 bilion dalam usaha memperkukuh kemampanan kewangan negeri.Pada 22 November lepas, Dewan Undangan Negeri Sarawak sebulat suara meluluskan Rang Undang-Undang (RUU) Dana Kekayaan Berdaulat Masa Depan Sarawak 2022.-- BERNAMA


KUALA LUMPUR, 22 Mei- Dewan Rakyat hari ini meluluskan Rang Undang-Undang Kanun Keseksaan (Pindaan) 2023 (Akta 574) bagi memansuhkan kesalahan percubaan bunuh diri.Rang undang-undang itu diluluskan selepas dibahaskan oleh lapan Ahli Parlimen.Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata Jabatan Peguam Negara telah meneliti dan mengkaji secara mendalam cadangan dekriminalisasi cubaan bunuh diri termasuk dari sudut Islam dalam usaha memansuhkan kesalahan itu.Beberapa sesi libat urus juga telah dilakukan bersama pakar serta pihak berkepentingan sejak 2018 hingga 2020 bagi meneliti isu berkaitan.“Seksyen 309 Akta 574 wajar dimansuhkan untuk mengubah pendekatan terhadap cubaan bunuh diri daripada yang bersifat punitif kepada pendekatan berasaskan rawatan perubatan."Pemansuhan Seksyen 309 akan membawa pindaan kepada akta lain yang berkaitan,” katanya ketika menggulung perbahasan Rang Undang-Undang Kanun Keseksaan (Pindaan) 2023 (Akta 574).Turut diluluskan Rang Undang-Undang Kanun Tatacara Jenayah (Pindaan) (No. 2) 2023.Pindaan dibuat bagi memasukkan persubahatan perlakuan cubaan bunuh diri oleh kanak-kanak, orang yang kurang keupayaan mental, atau mana-mana orang sebagai kesalahan jenayah melalui pindaan Kanun Keseksaan (Akta 574)."Bagaimanapun, kesalahan bersubahat membunuh diri di bawah Seksyen 305 dan 306 akta itu akan dikekalkan sebagai suatu kesalahan," tambah Ramkarpal.

(Ramkarpal Singh berkata Seksyen 309 Kanun Keseksaan babitkan kesalahan cubaan bunuh diri mansuh)


PM terima kunjungan hormat Putera Mahkota Abu Dhabi

KUALA LUMPUR, 22 Mei- Perdana Menteri Datuk Seri Anwar Ibrahim hari ini menerima kunjungan hormat Putera Mahkota Abu Dhabi yang juga Pengerusi Majlis Eksekutif Abu Dhabi Sheikh Khaled bin Mohamed bin Zayed Al Nahyan.Keberangkatan tiba baginda di bangunan Dewan Persidangan Sementara Parlimen pada 5 petang disambut oleh Anwar yang diiringi Menteri Luar Datuk Seri Dr Zambry Abdul Kadir serta Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz. Pertemuan kedua-dua pemimpin adalah sempena lawatan khas dan yang pertama Sheikh Khaled ke Malaysia sejak baginda ditabal sebagai Putera Mahkota Abu Dhabi dan dilantik sebagai Pengerusi Majlis Eksekutif Abu Dhabi pada 29 Mac lepas.

(Perdana Menteri Datuk Seri Anwar Ibrahim bersalaman bersama Putera Mahkota Abu Dhabi yang juga Pengerusi Majlis Eksekutif Abu Dhabi Sheikh Khaled bin Mohamed bin Zayed Al Nahyan dalam satu sesi kunjungan hormat di pejabat beliau di Parlimen hari ini/Foto Bernama)

Mereka dijangka membincangkan pelbagai isu berkepentingan bersama merangkumi hubungan dua hala, serantau dan antarabangsa.Lawatan khas Sheikh Khaled dijangka mengukuhkan lagi hubungan baik yang terjalin sejak sekian lama antara Malaysia dan Emiriah Arab Bersatu (UAE) yang telah dinaik taraf kepada Perkongsian Strategik pada 27 Sept 2022.Sheikh Khaled, yang berangkat tiba di Malaysia semalam, dijadual menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara esok.UAE merupakan rakan dagangan kedua terbesar Malaysia, destinasi eksport kedua terbesar dan destinasi import kedua terbesar dari rantau Asia Barat.Pada 2022, jumlah dagangan Malaysia dengan UAE meningkat sebanyak 73.5 peratus kepada RM38.73 bilion berbanding RM22.33 bilion bagi tahun sebelumnya.-BERNAMA


Tiada subsidi elektrik, bantuan kewangan haji bagi T20

KUALA LUMPUR, 22 Mei- Pangkalan Data Utama (PADU) sedia menyelaras penilaian agihan subsidi elektrik dan haji kepada golongan yang layak. Jelas Perdana Menteri Datuk Seri Anwar Ibrahim., golongan T20, tidak layak untuk menerima subsidi berkenaan. "Pemberian subsidi bersasar juga menjadi isu, kita tidak naikkan kadar elektrik melainkan untuk T20. "Ini sama seperti bantuan kewangan haji kepada B40 kita tambah, tapi bagi T20 tidak ada lagi tambahan ataupun subsidi. Pengecualian subsidi itu adalah bagi melaksanakan pemberian subsidi yang lebih bersasar," kata beliau.Anwar yang juga Menteri Kewangan berkata demikian bagi menjawab soalan Datuk Seri Hamzah Zainuddin dalam sidang Dewan Rakyat.Ahli parlimen Larut) itu ingin tahu dasar-dasar baharu dan drastik yang dilaksanakan bagi melonjakkan ekonomi negara, dengan mengambil kira risiko penguncupan ekonomi dunia.

(Datuk Seri Anwar menjawab soalan pada sesi pertanyaan bagi jawab lisan sempena PersidanganDewan Rakyat di Bangunan Parlimen/BERNAMA)


Agong, Raja Permaisuri ucap takziah kepada keluarga Awang Askandar

KUALA LUMPUR, 22 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada keluarga pendaki Malaysia Everest 2023 (ME 2023), Leftenan Kolonel (PA) Awang Askandar Ampuan Yaacub, yang telah kembal ke rahmatullah ketika menawan gunung tertinggi itu, baru-baru ini.Turut menzahirkan ucapan takziah adalah Raja Permaisuri Agong Tunku Azizah Aminah Maimunah Iskandariah.Menerusi hantaran di laman Facebook Istana Negara, Seri Paduka Baginda berdua turut menzahirkan ucapan takziah kepada seluruh keluarga pendaki ME 2023."Seri Paduka Baginda berdua menzahirkan rasa dukacita dengan pemergian Allahyarham, yang juga merupakan Pengarah Angkatan Pertahanan Awam (APM) Kedah dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini."Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh," menurut hantaran itu.Sementara itu, Al-Sultan Abdullah dan Tunku Azizah turut mendoakan semoga seorang lagi pendaki ME 2023, Muhammad Hawari Hashim, seorang orang kurang upaya (OKU) pendengaran yang dilaporkan hilang pada Jumaat lepas, dapat dijumpai dan diselamatkan dengan segera.

(Menerusi hantaran di laman Facebook Istana Negara, Seri Paduka Baginda berdua turut menzahirkan ucapan takziah kepada seluruh keluarga pendaki ME 2023)

Susulan daripada itu, Yang di-Pertuan Agong turut menasihati para pendaki gunung negara agar sentiasa menitikberatkan aspek keselamatan serta mengambil langkah sewajarnya setiap kali melakukan misi pendakian gunung.Semua pihak dan jabatan yang berkaitan turut diseru agar menyediakan satu garis panduan dalam aspek keselamatan sukan mendaki dan ia dikuatkuasakan kepada pendaki-pendaki Malaysia demi keselamatan mereka.Seri Paduka Baginda turut menzahirkan pandangan Malaysia sewajarnya mempunyai pasukan mencari dan menyelamat (SAR) terlatih dan didedahkan dengan operasi SAR di kawasan berisiko tinggi dan ekstrim seperti di gunung Everest. "Pasukan ini boleh diaturgerakkan ke lokasi bila perlu dengan segera bagi melakukan operasi SAR," tambah hantaran tersebut.Seri Paduka Baginda juga berpandangan negara perlu mempunyai pakar perubatan yang berkaitan dengan aktiviti pendakian gunung dan setiap misi pendakian mempunyai pasukan perubatan sendiri. "Tugas pasukan perubatan itu penting untuk memeriksa dan memastikan tahap kesihatan para pendaki setiap hari serta memberi rawatan kecemasan kepada pendaki," menurut hantaran itu.


Sistem kutipan tol MLFF sedang diperhalus

PUTRAJAYA, 23 Mei- Kerajaan sedang memperhalus kaedah pelaksanaan sistem kutipan tol secara Aliran Bebas Pelbagai Lorong (MLFF) bagi memberi keselesaan kepada pengguna lebuh raya, kata Timbalan Menteri Kerja Raya Datuk Seri Abdul Rahman Mohamad.Menurut beliau mod pilihan pembayaran kepada pengguna akan dipelbagaikan dan tidak terhad kepada satu skim penyedia pembayaran."Ini secara tidak langsung akan membantu pengguna mengatasi isu kekurangan baki sewaktu melalui gantri di plaza tol dan seterusnya melancarkan pergerakan pengguna lebuh raya."Buat masa ini kerajan sedang menghalusi MLFF ini bagi perkhidmatan terbaik kepada pengguna jalan raya," kata Abdul Rahman dalam sesi soal jawab sidang Dewan Rakyat.Mengenai sistem RFID beliau berkata sememangnya berlaku kekurangan aspek teknikal ketika dalam proses menambah baik dan memantapkan sistem itu.Sehubungan itu Lembaga Lebuhraya Malaysia (LLM) meminta syarikat pengendali lebuh raya agar membuat pelarasan lebih kerap di lorong tersebut agar kecekapan dapat ditingkatkan.

(Datuk Seri Abdul Rahman berkata sistem kutipan tol MLFF sedang diperhalus)


Strategi digariskan NEC lanjutkan momentum perkasakan ekonomi

(Datuk Seri Fadillah berkata tahun ini, NEC mengenal pasti 49 inisiatif berkaitan pekerjaan bawah Belanjawan 2023 untuk dilaksanakan 63 agensi pelaksana)

PUTRAJAYA, 22 Mei- Kerajaan yakin strategi yang digariskan Majlis Pekerjaan Negara (NEC) dapat meneruskan momentum dalam memperkasakan ekonomi negara, meningkatkan penciptaan peluang pekerjaan dan mengurangkan kadar pengangguran.Menerusi kenyataan, Timbalan Perdana Menteri Datuk Seri Fadillah Yusof berkata, NEC memberi fokus kepada tiga komponon termasuk penciptaan pekerjaan, program penempatan, latihan dan peningkatan kamahiran. Fadillah yang juga Menteri Perladangan dan Komoditi berkata tahun ini, NEC mengenal pasti 49 inisiatif berkaitan pekerjaan bawah Belanjawan 2023 untuk dilaksanakan 63 agensi pelaksana."Di samping itu, 12 daripada 32 fokus inisiatif yang digariskan bawah Pelan Penciptaan Pekerjaan Nasional akan mula dilaksanakan dalam usaha menangani isu struktural pasaran buruh,"menurut kenyataan itu.  NEC juga bersetuju dengan sasaran mewujudkan 119,964 peluang pekerjaan yang akan direalisasikan melalui pelaburan langsung asing dan domestik bagi tahun 2023.

(Datuk Seri Fadillah berkata strategi digariskan NEC lanjutkan momentum perkasakan ekonomi)


Tangani Islamofobia: 'Sepatutnya kita jadi pendakwah bukan penghukum' - Anwar

(Datuk Seri Anwar menerima kunjungan dari Shaykh Mufti Ismail Menk, Shaykh Muhammad Salah dari Huda TV, Amerika Syarikat dan Shaykh Wael Ibrahim dari The Aware Academy, Australia, di Putrajaya, semalam/FOTO FB Anwar Ibrahim)

KUALA LUMPUR, 22 Mei - Perdana Menteri, Datuk Seri Anwar Ibrahim berkata Malaysia akan mengambil langkah proaktif untuk menangani gejala Islamofobia yang membarah di negara luar."Menyingkap soal fahaman agama yang melampau, tentunya ini berpangkal pada soal pendidikan, dan bagaimana masyarakat kita dididik dan diasuh. "Sering diingatkan bahawa sayugia (sepatutnya) kita menjadi pendakwah dan bukan penghukum. "Justeru, penting untuk diketengahkan fahaman yang lebih sederhana, serta membudayakan Adab al-Ikhtilaf dalam menyikapi perbedaan pandangan," menurutnya menerusi hantaran di Facebook di sini hari ini.Perdana Menteri berkata langkah itu akan menjadi kebijakan (pengetahuan) yang spesifik dalam Kementerian Luar Negeri.

(Perdana Menteri Datuk Seri Anwar Ibrahim dan Shaykh Mufti Ismail Menk di Putrajaya malam tadi/FOTO FB Anwar Ibrahim)

Anwar dan isteri Datuk Seri Dr Wan Azizah Wan Ismail semalam meraikan Shaykh Mufti Ismail Menk, Shaykh Muhammad Salah dari Huda TV, Amerika Syarikat dan Shaykh Wael Ibrahim dari The Aware Academy, Australia, di Putrajaya.“Saya terharu dengan rasa senang dan nyaman Mufti Menk dan rombongannya sepanjang keberadaan mereka di Malaysia. Beliau berhasrat untuk kembali dengan lebih kerap ke sini.“Saya nyatakan bahawa pintu kita sentiasa terbuka dan mudah-mudahan negara tercinta ini sentiasa mendapat limpahan berkat dari Allah SWT,” katanya.Turut hadir Menteri di Jabatan Perdana Menteri (Hal Ehwal Agama), Datuk Dr Mohd Nai'im Mokhta, Menteri Pendidikan Fadhlina Sidek , serta tokoh-tokoh ilmuwan agama tempatan.Dalam pertemuan itu, Perdana Menteri dan hadirin mengambil peluang bermuzakarah (berbincang) bersama Mufti yang menyentuh beberapa ittijahat (jalur pemikiran) umat semasa.